I. AKČNÝ PLÁN

Vzdelávanie a zamestnanosť

ÚVOD

Stratégia rozvoja konkurencieschopnosti Slovenska do roku 2010 – Lisabonská stratégia pre Slovensko, ktorá vychádza zo základnej filozofie Lisabonskej stratégie, v predstihu reagovala na zredukovanie priorít, ktoré navrhla Správa skupiny na vysokej úrovni Wima Koka. Dve z piatich prioritných oblastí, ktoré definuje táto správa - znalostná spoločnosť a trh práce, sú prioritou Lisabonskej stratégie pre Slovensko, nakoľko sme presvedčení, že dlhodobá konkurencieschopnosť Slovenska sa dá zabezpečiť len uskutočnením nevyhnutných štrukturálnych reforiem a vytváraním podmienok pre rozvoj tzv. znalostnej ekonomiky. Inak povedané, Slovensko sa musí stať nielen znalostnou ekonomikou, ale aj znalostnou spoločnosťou. Je dôležité, aby pre takýto typ spoločnosti bol systémom vzdelávania pripravovaný aj občan tak, aby bol v každodennom živote schopný kriticky myslieť, analyzovať spoločenské javy a pružne reagovať na zmeny potrieb na trhu práce.
Takáto spoločnosť potrebuje ľudí, ktorí budú vzdelaní a budú disponovať zručnosťami, ktoré si vyžadujú nové pracovné miesta s vysokou pridanou hodnotou. Systém celoživotného vzdelávania musí poskytovať žiakom a študentom možnosť osvojiť si základné kľúčové zručnosti tak, aby sa stali na trhu práce pružnou pracovnou silou schopnou prispôsobovať sa požiadavkám znalostnej spoločnosti. Náš hospodársky rast preto musí byť založený na schopnosti ľudí pracovať s neustále novými informáciami, produkovať nové poznatky a využívať ich v praxi. Aktivity jednotlivcov a firiem by zároveň mali byť v súlade s princípmi trvaloudržateľného rozvoja. Pri napĺňaní priorít národnej lisabonskej stratégie je nevyhnutné zamerať sa na rozvoj tých oblastí, ktoré podporia rast tvorivého potenciálu slovenskej ekonomiky prostredníctvom modernej vzdelávacej politiky a jeho vyššej a lepšej zamestnanosti prostredníctvom opatrení uľahčujúcich zamestnávanie.
Preto sú v Akčnom pláne pre oblasť vzdelávanie a zamestnanosť v časti Moderná vzdelávacia politika zadefinované priority a stanovené úlohy, ktoré sú považované za kľúčové z pohľadu celkovej prestavby tradičnej školy na modernú, ako aj v oblastiach práce s nadanou mládežou, zvýšenia prístupnosti a kvality vysokoškolského vzdelávania a otvorenia systému ďalšieho vzdelávania pre čo najväčší okruh občanov. V častiach Dosiahnutie vysokej miery zamestnanosti a Vyrovnanie sa so starnutím obyvateľstva sú stanovené úlohy, ktoré majú podporiť vytváranie nových a lepších pracovných miest a uľahčiť zamestnávanie občanov Slovenska.
1.	
 Vypracovanie  návrhu nového školského zákona a jeho predloženie na rokovanie NR SR

 Dokončenie reformy základného a stredného školstva s dôrazom na reformu obsahu vzdelávania – premena tradičnej školy na modernú, je pokladané za jeden zo základných predpokladov zabezpečenia dlhodobej konkurencieschopnosti Slovenska. Prvotným krokom je však zabezpečenie legislatívneho prostredia pre túto premenu. Zákon o výchove a vzdelávaní - školský zákon – (ďalej len „zákon“) nanovo upraví predškolské vzdelávanie, základné vzdelávanie, nižšie stredné vzdelávanie, stredné vzdelávanie a vyššie odborné vzdelávanie   ako súčasť celoživotného vzdelávania. Budú stanovené  princípy, ciele a  podmienky, za ktorých sa výchova a vzdelávanie má uskutočňovať. Zavedie sa akreditácia výchovno-vzdelávacích programov a inovácia obsahu, metód a foriem výchovy a vzdelávania. 

Ciele úlohy: 

•	premeniť tradičnú školu na modernú 

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: zaviesť celkovú zmenu obsahu vyučovania od memorovania informácií smerom k schopnosti ich získavať, vyhodnocovať a využívať

Časová postupnosť krokov:

•	do 31. 08. 2005:	vypracovať návrh zákona a predložiť ho na verejnú diskusiu
•	do 30. 11. 2005:	predložiť návrh zákona na rokovanie vlády SR  
•	do 31. 01. 2006:          predložiť vládny návrh zákona na rokovanie NR SR  

Merateľné ukazovatele pokroku:

•	 schválenie návrhu zákona vládou  SR

Zodpovedné osoby a inštitúcie:

•	Minister školstva SR
2.	
Vypracovanie stratégie celoživotného vzdelávania a celoživotného poradenstva a ich schválenie vládou SR a vytvorenie a implementácia národného programu pre učiace sa regióny

V znalostnej spoločnosti je nevyhnutné, aby si občania neustále obnovovali, dopĺňali a rozširovali svoje vedomosti, kompetencie a zručnosti počas celého života v rámci celoživotného vzdelávania. V záujme toho bude potrebné maximalizovať počet ekonomicky aktívnych obyvateľov, ktorí sa ďalej vzdelávajú. Preto vznikla potreba vytvorenia ucelenej stratégie, ktorá vytvorí systémové predpoklady pre rozvoj celoživotného vzdelávania vo vertikálnej aj horizontálnej dimenzii potreba vytvorenia stratégie v oblasti vzdelávania na výkon v neatraktívnych, ale spoločensky významných a dôležitých odboroch. Ukazuje sa potreba realizácie národných programov ďalšieho vzdelávania v niektorých oblastiach priorizovaných  štátom, na druhej strane na úrovni regiónu ponuka musí zodpovedať aktuálnym potrebám regionálneho trhu práce a  učiaceho sa jednotlivca a ich zmenám. V tomto smere sa vytvoria predpoklady pre vznik učiacich sa regiónov, kde regionálne siete rozličných inštitúcií vytvárajú na mieru šité služby a projekty poskytovania celoživotného vzdelávania a celoživotného poradenstva, vrátane realizácie programov typu  druhej šance a vzdelávania v duchu trvaloudržateľného rozvoja. Tieto siete by mali prispieť k trvalému uspokojovaniu potrieb jednotlivcov i všetkých miestnych a regionálnych činiteľov v oblastiach celoživotného vzdelávania a celoživotného poradenstva. Nástroje celoživotného poradenstva umožnia orientáciu učiaceho sa jednotlivca v sieti vzdelávacích inštitúcií a podmienky pre identifikovanie jeho možnej kariérnej dráhy.  
Ciele úlohy: 

•	zvýšiť participáciu ekonomicky aktívneho obyvateľstva na ďalšom vzdelávaní 
•	zabezpečiť efektívne prepojenie celoživotného vzdelávania s potrebami miestneho a regionálneho trhu práce aktívnym zapojením všetkých stupňov škôl, vzdelávacích inštitúcií, zamestnávateľov, samosprávy, profesijných združení a komôr do implementácie stratégie celoživotného vzdelávania

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: vytvoriť prístupný, modulárny a trhový systém celoživotného vzdelávania

Časová postupnosť krokov:

•	do 31. 03. 2006:	vypracovanie Stratégie celoživotného vzdelávania a celoživotného poradenstva, jej predloženie na verejnú diskusiu a  schválenie vládou SR
•	do 31. 08. 2006:	vytvorenie  a spustenie národného programu pre učiace sa regióny

Merateľné ukazovatele pokroku:

•	percento  ekonomicky aktívneho obyvateľstva participujúceho na ďalšom vzdelávaní 

Zodpovedné osoby a inštitúcie:

•	Minister školstva SR
3.	
Posilnenie a zlepšenie vzdelávania v oblasti cudzích jazykov na všetkých stupňoch škôl 

Pre plnohodnotné zapojenie sa občanov SR do európskej občianskej spoločnosti a uplatnenie sa na európskom trhu práce je nevyhnutné disponovať viacerými kľúčovými kompetenciami, okrem iného ovládať aspoň dva cudzie jazyky.  Momentálne na Slovensku chýba ucelená koncepcia vzdelávania, ktorá by viedla k aktívnemu ovládaniu dvoch cudzích jazykov na konci stredoškolského vzdelávania a schopnosť študovať na vysokej škole v cudzom jazyku. Preto bude potrebné uskutočniť transformáciu obsahu vzdelávania a metód vyučovania cudzích jazykov. To predpokladá  zabezpečenie nadväznosti vyučovania cudzích jazykov na jednotlivých stupňoch a typoch škôl za účelom zlepšenia celkovej úrovne dosahovaných výsledkov a prijatie opatrení (vrátane finančných) na stabilizáciu kvalifikovaných učiteľov jazykov, aby boli motivovaní zotrvať v pedagogickom procese. Na posilnenie uplatnenia absolventov odborného vzdelávania na európskom trhu práce bude potrebné vybaviť ich už počas stredoškolského štúdia špecializovanou terminológiou príslušného odboru a profesie v cudzom jazyku. Plnohodnotná jazyková príprava by mala vyvrcholiť v poskytovaní študijných programov vysokoškolského vzdelávania v cudzom jazyku. 
 
Ciele úlohy: 

•	zabezpečiť ovládanie dvoch cudzích jazykov absolventmi stredoškolského vzdelávania
•	zvýšiť schopnosť slovenských občanov  integrovať sa do európskeho trhu práce 

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: posilniť a zlepšiť vzdelávanie v oblasti cudzích jazykov a zručností v oblasti informačných technológií pre každého absolventa strednej školy

Časová postupnosť krokov:

•	do 30. 09. 2005:	vypracovanie analýzy aktuálneho stavu vo výučbe cudzích jazykov 
•	do 30. 09. 2005:	iniciovanie rozvojových projektov na vytváranie vysokoškolských študijných  programov v cudzom jazyku 
•	do 31. 03. 2006:          vypracovanie návrhu učebných osnov  jazykovej prípravy a návrh aktualizácie osnov odbornej prípravy v rámci stredného odborného vzdelávania 
•	do 30. 06. 2006:          prípravenie modifikovanej pedagogickej dokumentácie
•	do 31. 08. 2006:          prípravenie návrhu postupu zavedenia nového modelu vyučovania cudzích jazykov

Merateľné ukazovatele pokroku:

•	percento abslonventov stredných škôl, ktorý ovládajú aspoň dva cudzie jazyky

Zodpovedné osoby a inštitúcie:

•	Minister školstva SR
4.	
Podpora využívania informačných a komunikačných technológií vo vyučovacom procese

Ovládanie informačných a komunikačných technológií (ďalej len „IKT“) a ich aktívne využívanie je ďalšou z kľúčových kompetencií, ktoré sa vyžadujú na trhu práce v znalostnej ekonomike. Úlohou moderného vzdelávacieho procesu je zabezpečiť, aby prakticky každý občan bol informačne gramotný, mal prístup k internetu a pociťoval výhody informačnej spoločnosti.. IKT by sa mali tiež využívať ako nástroj umožňujúci učenie sa aj za „bránami školy“. Jedným z aspektov premeny tradičnej školy na modernú je posilňovanie využívania IKT vo vyučovacom procese. Informačné a komunikačné technológie sa musia stať nástrojom, ktorý žiak aj pedagóg každodenne aktívne využívajú. Na to je potrebné primerane doplniť infraštruktúru IKT v školách – vytvorenie interatkívnej multimediálnej učebne na každej škole  a vyškoliť učiteľov základných a stredných škôl tak, aby boli schopní bežne využívať IKT vo vyučovacom procese.  Zároveň sa musí dokúpiť edukačný softvér. 

Ciele úlohy: 

•	podporiť aktívne využívanie IKT vo vyučovacom procese
•	zabezpečiť počítačovú gramotnosť učiteľov na všetkých stupňoch škôl na požadovanej úrovni
•	priblížiť sa k európskemu priemeru vo vybavenosti IKT na školách

Zodpovedajúca priorita Stratégie konkurencieschopnosti SR do roku 2010:

•	informačná gramotnosť: realizovať obsahovú reformu s ohľadom na informatizáciu, modernizáciu obsahu, zakomponovanie prípravy pre informačnú spoločnosť a znalostnú ekonomiku; zabezpečiť počítačovú gramotnosť učiteľov na všetkých stupňoch škôl; približovať sa k európskemu priemeru vo vybavenosti informačnými a komunikačnými technológiami (IKT) na školách

Časová postupnosť krokov:

•	do 31. 08. 2006:	realizácia školení učiteľov so zameraním na využívanie IKT vo vyučovacom procese 
•	do 31. 08. 2006:	zavedenie predmetu „práca s počítačom“ na ZŠ od 6. ročníka
•	do 31. 08. 2006:          vytvorenie multimediálnych tried interaktívne využívajúce prostredie IKT vo vyučovaní

Merateľné ukazovatele pokroku:

•	64 000 vyškolených učiteľov 
•	3 500 multimediálnych tried interaktívne využívajúcich prostredie IKT vo vyučovaní (vybavených datavideoprojektorom, digitálnym fotoaparátom, notebookom, interatkívnou tabuľou, edukačným softvérom) 
•	počet žiakov pripadajúcich na jeden počítač

Zodpovedné osoby a inštitúcie:

•	Minister školstva SR
5.	
Vypracovanie nového modelu práce s nadanými žiakmi a jeho zavedenie do praxe 

Na zlepšenie efektivity práce s nadanými žiakmi je potrebné vypracovať koncepciu rozvoja nadanej a talentovanej mládeže a stanoviť adekvátne  opatrenia. Voči doterajším modelom orientovaným predovšetkým na žiaka, by sa pozornosť mala sústrediť aj na učiteľov, ktorí rozvíjajú záujem žiakov o predmet buď na vyučovaní alebo formou rôznych nástrojov rozvoja nadania, akými sú predmetové olympiády, korešpondenčné semináre, odborné krúžky,  letné školy, tábory a sústredenia a podobné vzdelávacie aktivity. Najlepším nástrojom systematickej podpory môžu byť centrá rozvoja nadania, ktoré v spolupráci s ostatnými zainteresovanými organizáciami budú zabezpečovať pomoc (vrátane metodickej) učiteľom a organizátorom odborných súťaží, krúžkov a podobných aktivít, finančné i morálne oceňovanie všetkých, ktorí sa venujú práci s nadanými žiakmi. Na novovytvorených portáloch rozvoja nadania (na základe grantu) sa budú poskytovať informácie pre žiakov a učiteľov k jednotlivým predmetom. 

Ciele úlohy:  

•	vytvoriť ľudský potenciál, ktorý bude v budúcnosti zárukou vytvárania vyššej pridanej hodnoty a udržiavať pozitívny stav SR v indikátore Európskej komisie  „záujem o matematiku, prírodné vedy a techniku.“

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: konsolidovať, profesionalizovať a rozširovať nástroje na rozvoj talentu detí a mládeže či už v podobe základných umeleckých škôl, športových škôl, olympiád alebo korešpondenčných seminárov

Časová postupnosť krokov:

•	do 30. 09. 2005:	vypísanie výzvy na spravovanie a vytváranie  portálov rozvoja nadania, na vznik centier rozvoja nadania a na prácu s nadanou mládežou na stredných (z ESF) a základných školách (mimo ESF)
•	do 31. 03. 2006:	vypracovanie koncepcie rozvoja nadanej a talentovanej mládeže
•	do 31. 08. 2006:	spustenie informačných predmetových portálov pre žiakov a učiteľov 
•	do 31. 08. 2006:          vznik prvých centier rozvoja nadania

Merateľné ukazovatele pokroku:

•	počet žiakov zapojených v  rôznych formách rozvoja nadania a talentu
•	počet vzniknutých centier rozvoja nadania

Zodpovedné osoby a inštitúcie:

•	Minister školstva SR
6.	
Vypracovanie systému celoživotného vzdelávania pedagogických zamestnancov

Na zabezpečenie úloh v oblasti regionálneho školstva je nevyhnutné modifikovať a skvalitniť formálnu prípravu a neformálne a informálne vzdelávanie pedagogických zamestnancov. V rámci formálnej prípravy budúcich učiteľov sa bude vyžadovať ovládanie jedného cudzieho jazyka a práce s IKT ako podmienka pre riadne absolvovanie štúdia. V procese neformálneho vzdelávania sa budú realizovať aktivity na ponukovej ako aj dopytovej báze. Národným projektom ďalšieho vzdelávania pedagogických zamestnancov sa bude podporovať rozvoj manažérskych a marketingových kompetencií riadiacich pracovníkov a rozvoj špecifických a nadstavbových pedagogických zručností ostatných pedagogických zamestnancov. Dopytová stránka neformálneho vzdelávnia sa bude riešiť grantovo, prostredníctvom zriaďovania klubov učiteľov ako záujmových mimovládnych organizácií na základe iniciatívy zdola nahor. Jedným z nástrojov informálneho vzdelávania pedagogických zamestnancov by sa mali stať integrované internetové portály. Tie by mali poskytovať informácie pre efektívny marketing školy a vytvoriť priestor pre zdieľanie osvedčených a inovatívnych pedagogicko-didaktických postupov priamo použiteľných vo vyučovacom procese. Súčasťou národného programu by malo byť aj vypracovanie analýzy „Ako efektívne učiť“, ktorá by mala za cieľ skvalitniť doterajší systém prípravy budúcich učiteľov na ich povolanie. 

Ciele úlohy: 

•	zlepšiť úroveň i obsah poskytovaného vzdelávania na všetkých stupňoch škôl a zabezpečiť väčšiu flexibilitu pedagogických zamestnancov pri zmenách metód a potrieb vo vyučovaní.

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: zlepšovať kvalitu učiteľov

Časová postupnosť krokov:

•	do 31. 12. 2005:	iniciovanie rozvojových projektov na vytváranie vysokoškolských študijných programov pre budúcich učiteľov s požiadavkou na ovládanie cudzieho jazyka a práce s IKT pri vyučovaní 
•	do 31. 03. 2006:          vypracovanie národného projektu ďalšieho vzdelávania učiteľov
•	do 30. 06. 2006:          vypracovanie koncepcie profesijného rozvoja  učiteľov v kariérnom systéme
•	do 31. 08. 2006:          spustenie národného projektu ďalšieho vzdelávania učiteľov

Merateľné ukazovatele pokroku:

•	percento učiteľov zapojených do ďalšieho vzdelávania prostredníctvom národného projektu
•	percento učiteľov zapojených do ďalšieho vzdelávania prostredníctvom klubov učiteľov  
•	návštevnosť informačného a odborného portálu

Zodpovedné osoby a inštitúcie:

•	Minister školstva SR
7.	
Dotačný program na zriadenie MŠ v chudobných obciach s pozitívnym demografickým vývojom 

Každé dieťa musí mať možnosť dosiahnuť kvalitné vzdelanie zodpovedajúce jeho potenciálu a mať možnosť svoj potenciál v plnej miere rozvíjať. Osobitne dôležité je využiť vzdelávaciu politiku ako nástroj boja proti medzigeneračnej reprodukcii chudoby. Realizáciou úlohy sa prispieva k zabezpečeniu podpory sociálnej inklúzie a rovnosti príležitostí ohrozených detí pri vzdelávaní a výchove a príprave na vstup do školy znižovaním rizika vzniku neúspechu počas školskej dochádzky. Zámerom je podporiť dostupnosť predškolskej starostlivosti v chudobných, deprivovaných lokalitách s pozitívnym demografickým vývojom poskytnutím dotácie na zriadenie. resp. prevádzkovanie predškolského zariadenia. 

Ciele úlohy:

•	podporiť integráciu ohrozených detí z marginalizovaných a rizikových skupín alebo lokalít do štandardného vzdelávacieho systému zabezpečovaním dostupnosti predškolskej výchovy a vzdelávania (vrátane určenia kľúča výberu).

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: podporovať programy integrácie detí z marginalizovaných skupín do štandardného školského prostredia spojené s ich podporou

Časová postupnosť krokov:

•	do 31. 10. 2005:          vypracovať výzvu pre poskytnutie dotácie na zriadenie predškolského zariadenia v chudobných obciach s pozitívnym demografickým vývojom 

Merateľné ukazovatele pokroku: 

•	počet schválených dotácií na predškolské zariadenie v chudobných obciach s pozitívnym demografickým vývojom

Zodpovedné osoby a inštitúcie:

•	Minister školstva SR
•	Minister práce, sociálnych vecí a rodiny SR
8.	
Zvýšenie počtu  asistentov učiteľa a špeciálnych pedagógov 

Každé dieťa musí mať možnosť dosiahnuť kvalitné vzdelanie zodpovedajúce jeho potenciálu a mať možnosť svoj potenciál v plnej miere rozvíjať. Osobitne dôležité je využiť vzdelávaciu politiku ako nástroj boja proti medzigeneračnej reprodukcii chudoby. V tejto súvislosti je potrebné posilniť nástroje podpory detí s ohrozením vývinu počas školskej dochádzky. Realizáciou úlohy sa prispieva k zabezpečeniu podpory sociálnej inklúzie a rovnosti príležitostí vo vzdelávaní ohrozených žiakov, a to rozširovaním nástrojov integrácie detí z rizikových skupín (socio-ekonomicky ohrozeného  prostredia, so špecifickými výchovno-vzdelávacími potrebami) do štandardného školského prostredia. Zámerom je zabezpečiť zvýšenie počtu asistentov učiteľa v základnom školstve, resp. predškolských zariadeniach a navýšiť počet špeciálnych pedagógov pôsobiacich v pedagogicko-psychologických poradniach, resp. v špeciálno-pedagogických poradniach.

Ciele úlohy:

•	podporiť integráciu detí z marginalizovaných a rizikových skupín do štandardného školského prostredia tak, aby boli schopné v ňom úspešne pôsobiť.

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: podporovať programy integrácie detí z marginalizovaných skupín do štandardného školského prostredia spojené s ich podporou

Časová postupnosť krokov:

•	do 30. 09. 2005: 	vytvoriť schému za účelom zvýšenia počtu asistentov učiteľa (vrátane
podrobnej analýzy rozsahu potrieb v teréne a vytvorenia kľúča výberu) a zvýšenia počtu špeciálnych pedagógov v pedagogicko-psychologických poradniach alebo špeciálno-pedagogických poradniach (vrátane podrobnej analýzy rozsahu potrieb v teréne a vytvorenia kľúča výberu).
•	do 31. 12. 2005: 	vypracovať analýzu možnosti normatívneho financovania asistentov učiteľov v základnom školstve v kapitole MŠ SR

Merateľné ukazovatele pokroku: 

•	počet asistentov učiteľa v základnom školstve a v predškolských zariadeniach 
•	počet špeciálnych pedagógov pôsobiacich v poradenských zariadeniach

Zodpovedné osoby a inštitúcie:

•	Minister školstva SR
•	Minister práce, sociálnych vecí a rodiny SR
9.	
Nové motivačné prvky v oblasti kvality a viaczdrojového financovania pri rozpise dotácií zo štátneho rozpočtu pre verejné vysoké školy 

Dostatok finančných zdrojov je jednou zo základných podmienok efektívneho fungovania nášho vzdelávacieho systému a tým aj budovania znalostnej spoločnosti. Rozhodujúcu úlohu pritom okrem kapacity zohráva najmä kvalita vzdelávacieho systému, preto je potrebné vytvárať motivačné prvky na jej podporu aj pri rozpise dotácií zo štátneho rozpočtu verejným vysokým školám. 
Ukazuje sa však, že všetky náklady súvisiace s poslaním vysokých škôl a s ich ďalším rozvojom nie je možné pokryť len prostriedkami zo štátneho rozpočtu. Preto je potrebné diverzifikovať zdroje a túto diverzifikáciu podporovať prostredníctvom vhodného nastavenia motivačných nástrojov, a tak zlepšiť podmienky pre zvyšovanie výnosov vysokých škôl z nedotačných zdrojov. Vysoké školy by mali maximálne využívať svoj potenciál pri získavaní prostriedkov pre svoju činnosť. Toto je možné najmä zvýšením toku prostriedkov na výskum a vývoj zo zdrojov komerčnej sféry a poskytovaním ďalšieho vzdelávania pre občanov. Otvorením sa vysokých škôl pre ďalšie vzdelávanie sa  prehlbuje prepojenie vysokých škôl na zamestnávateľov, čo sa pozitívne prejaví aj v obsahovej náplni ponúkaných študijných programov, ktoré budú takto ešte viac reflektovať potreby praxe. Novelou zákona o vysokých školách sa umožní na Slovensku pôsobiť bez štátneho súhlasu zahraničným vysokým školám a ich pobočkám, ak sú oprávnené vydávať doklady o vzdelaní podľa právnych predpisov štátu svojho sídla s tým, že takéto vysoké školy môžu vydávať doklady o vzdelaní len v rozsahu tohto oprávnenia.

Ciele úlohy: 

•	motivovať verejné vysoké školy na zvyšovanie kvality a na aktívne vyhľadávanie finančných zdrojov mimo štátneho rozpočtu potrebných na napĺňanie ich poslania v spoločnosti 

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: zlepšiť prístupnosť vzdelávania zvýšením dostupných finančných zdrojov

Časová postupnosť krokov:

•	do 30. 11. 2005	zohľadniť aktivít v oblasti kontraktného výskumu a poskytovania ďalšieho vzdelávania v metodike rozpisu dotácií zo štátneho rozpočtu verejným vysokým školám na rok 2006
•	do 30. 11 .2005	predložiť na schválenie Vláde SR návrh na poskytovanie dotácií na uskutočňovanie akreditovaných študijných programov súkromným vysokým školám, ak o to požiadajú
•	do 30. 11. 2005	zohľadniť ďalších kvalitatívnych ukazovateľov vrátane statusu výskumná univerzita v metodike rozpisu finančných prostriedkov zo štátneho rozpočtu verejným vysokým školám 

Merateľné ukazovatele pokroku:

•	podiel dotácií z kapitoly Ministerstva školstva SR na výnosoch vysokých škôl 
•	počet programov ďalšieho vzdelávania ponúkaných verejnými vysokými školami a počet ich účastníkov  
•	počet zmlúv a objem finančných prostriedkov získaných verejnými vysokými školami v rámci kontraktného výskumu 

Zodpovedné osoby a inštitúcie:

•	Minister školstva SR
10.	
Spustenie komplexnej akreditácie vysokých škôl a podpora nezávislých evaluačných aktivít

Komplexná akreditácia činností vysokých škôl (ďalej len „komplexná akreditácia“) je nástrojom, ktorý rozlíši neuniverzitné vysoké školy, univerzity a výskumné univerzity.  Tento proces posilní kultúru kvality s dôrazom na poskytované vzdelávanie a rozvoj výskumu na vysokých školách. Komplexnú akreditáciu bude vykonávať Akreditačná komisia v súlade so zákonom o vysokých školách na základe spracovaného plánu. Komplexná akreditácia začína hodnotením plnenia poslania a úloh vysokej školy na základe analýzy jej činnosti. Výsledkom komplexnej akreditácie je aj reakreditácia všetkých aktivít vysokej školy podliehajúcich akreditácii, hodnotenie výskumnej, vývojovej, umeleckej a ďalšej tvorivej činnosti vysokej školy, ako aj vyjadrenie o ne/začlenení vysokej školy medzi univerzitné vysoké školy resp. výskumné univerzity. 
Ministerstvo tiež podporí projekty nezávislých evaluačných aktivít, ktoré budú potenciálne mať pozitívny vplyv na kvalitu vysokých škôl. Zabezpečí tiež audit súčasného systému akreditácie a kapacity Akreditačnej komisie nezávislým auditorom.

Cieľ úlohy: 

•	posilniť kultúru kvality na vysokých školách

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: : zvýšiť kvalitu a konkurenciu pri poskytovaní vysokoškolského vzdelávania

Časová postupnosť krokov:

•	do 31. 08. 2005:           spracovanie a schválenie všetkých druhov kritérií používaných pri komplexnej   
    akreditácii Akreditačnou komisiou 
•	do 31. 08. 2005:	    aktualizovanie postupu pri výkone komplexnej akreditácie a plánu komplexných    
    akreditácií Akreditačnou komisiou  
•	do 31.10. 2005:          začatie komplexných akreditácií podľa aktualizovaného plánu 
•	do 31. 08. 2006:          zabezpečenie  auditu súčasného systému akreditácie

Merateľné ukazovatele pokroku:

•	schválené kritériá používané  pri komplexnej akreditácii
•	fungujúci proces komplexnej akreditácie
•	audit súčasného systému akreditácie

Zodpovedné osoby a inštitúcie:

•	Minister školstva SR
11.	
Národný štipendijný program na podporu mobilít študentov, doktorandov a pedagogicko-vedeckých pracovníkov

Byť súčasťou európskeho vysokoškolského priestoru, ku ktorému sa Slovensko hlási, znamená pre vysoké školy byť rovnakou mierou prístupné pre domácich ako aj zahraničných študentov. Podľa vyjadrenia 40 ministrov školstva na stretnutí v Berlíne v septembri 2003 atraktivita a otvorenosť európskych vysokých škôl musí byť posilnená a európske vysoké školy musia byť pripravené ponúkať štipendijné programy aj pre študentov z tretích krajín. Ministri považujú mobility študentov a doktorandov za základ vytvorenia európskeho vysokoškolského priestoru. 

Mobilitám študentov, doktorandov a pedagogicko-vedeckých pracovníkov, vytváraniu priaznivých podmienok pre vyslania do zahraničia a pre prijatia na slovenských univerzitách a vo výskumných organizáciách je potrebné venovať špeciálnu pozornosť a je potrebné prijať opatrenia na zjednodušenie a zefektívnenie administratívnych postupov a odstránenie zbytočnej byrokracie. Národný štipendijný program by mal byť administrovaný nezávislou inštitúciou so skúsenosťami v tejto oblasti, tak aby sa zaručila kvalita a objektívnosť vo výbere slovenských a zahraničných štipendistov.

Ciele úlohy: 

•	zefektívniť administratívne postupy a odstrániť zbytočnú byrokraciu spojenú s administráciou mobilitných programov.
•	umožniť študentom, doktorandom a pedagogicko-vedeckým pracovníkom študijné a výskumné pobyty v zahraničí 
•	podporiť mobility zahraničných študentov, doktorandov a pedagogicko-vedeckých pracovníkov na slovenské vysoké školy a výskumné organizácie

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: podporiť mobilitu študentov aj pedagógov, ktorá sa musí stať automatickou súčasťou vzdelávania

Časová postupnosť krokov:

•	do 30. 9. 2005:	vypracovať analýzu aktuálneho stavu 
•	do   1. 11. 2005:	vytvorenie štipendijného programu a výber organizácie na administrovanie programu
•	od   1. 01. 2006: 	realizácia štipendijného programu 

Merateľné ukazovatele pokroku:

•	 počet slovenských a zahraničných štipendistov

Zodpovedné osoby a inštitúcie:

•	minister školstva SR
12.	
Implementácia nového systému sociálnej podpory študentov 

Systém sociálnej podpory študentov vysokých škôl neprešiel zásadnejšou zmenou od 90-tych rokov minulého storočia. Súčasná podpora študujúcich na vysokých školách nie je dostatočná ak si ako cieľ kladieme sprístupnenie vysokoškolského vzdelávania pre čo najširšiu časť spoločnosti. Z tohto dôvodu je potrebné prehodnotiť a modifikovať súčasné predpisy v oblasti sociálnej podpory študentov vysokých škôl najmä z hľadiska jej adresnosti na konkrétneho jednotlivca, aby na vysokej škole mohol študovať každý občan, ktorý preukáže na takéto štúdium predpoklady, bez ohľadu na jeho sociálnu situáciu. Zároveň je potrebné motivovať vysoké školy, aby podporovali vynikajúcich študentov v čo najširšej miere. 

Cieľ úlohy: 

•	umožniť prístup k vysokoškolskému vzdelávaniu všetkým, ktorí majú na to predpoklady 

Zodpovedajúca priorita Stratégie konkurencieschopnosti SR do roku 2010:

•	moderná vzdelávacia politika: zlepšiť prístupnosť vzdelávania zvýšením dostupných finančných zdrojov

Časová postupnosť krokov:

•	do 31. 08. 2005:	zmena legislatívy upravujúcej sociálnu podporu študentov vysokých škôl v pôsobnosti  ministerstva 
•	do 30. 11. 2005:	vytvorenie nástrojov na podporu aktívnej politiky v oblasti sociálnej podpory študentov v metodike rozpisu finančných prostriedkov zo štátneho rozpočtu verejným vysokým školám na rok 2006 
•	do 30. 06. 2006:    	analyzovanie dopadov zmien v sociálnej oblasti na študentov vysokých škôl 

Merateľné ukazovatele pokroku

•	podiel novoprijatých študentov vysokých škôl z populačného ročníka 19 ročných 
•	počet a výška poskytnutých sociálnych štipendií z prostriedkov štátneho rozpočtu 
•	počet motivačných štipendií poskytnutých z výnosov vysokých škôl 

Zodpovedné osoby a inštitúcie:

•	Minister školstva SR
13.	
Štipendijný program na získanie absolventov najlepších svetových univerzít pre prácu vo verejnej správe

Vynikajúco vzdelaní zamestnanci na kľúčových miestach v štátnej správe môžu výrazne zlepšiť jej fungovanie. Na Slovensku je problém získať takýchto ľudí pre prácu v štátnej správe. Navyše vzdelávanie na najlepších svetových univerzitách je finančne tak nákladné, že takmer žiadny mladý občan SR si ho nemôže dovoliť. Preto navrhujeme zriadiť špeciálny štipendijný program z verejných zdrojov, ktorý by bol každý rok poskytnutý na základe konkurzu 3-5 občanom SR prijatým na postgraduálne štúdium v oblasti manažmentu, verejnej správy alebo ekonómie na niektorej z najlepších svetových univerzít v daných odboroch. Štipendium by pokrylo všetky opodstatnené náklady spojené so štúdiom, vrátane školného a nákladov na živobytie. Štipendisti by sa zaviazali, že po ukončení štúdia odpracujú minimálne 3 roky na niektorom ekonomickom rezorte (ministerstve) SR. Ministerstvo by im zase zaručilo funkciu, ktorá by bola pre nich zaujímavá a adekvátna ich vzdelaniu. Štipendijná program by bol riadený nezávislou inštitúciou so skúsenosťami v tejto oblasti, tak aby sa zaručila kvalita a objektívnosť vo výbere príjemcov štipendií.

Ciele úlohy: 

•	umožniť mimoriadne talentovaným mladým ľuďom získať praktické vzdelanie na jednej z najlepších svetových univerzít a získať ich ako zamestnancov do verejnej správy

Zodpovedajúca priorita Stratégie konkurencieschopnosti SR do roku 2010:

•	Verejné inštitúcie ako partner a nie bremeno: zvýšiť kvalitu štátnej správy kombináciou konkurencieschopného odmeňovania, investícií do štátnych zamestnancov a jej ďalšieho zoštíhlenia

Časová postupnosť krokov:

•	do 31. 8. 2005:	vypracovať presnú štruktúru a pravidlá štipendijného programu
•	do 30.11. 2005:	spustiť činnosť štipendijného programu

Merateľné ukazovatele pokroku:

•	počet zamestnancov vo verejnom sektore, ktorí sú absolventmi najlepších svetových univerzít v horeuvedených odboroch

Zodpovedné osoby a inštitúcie:

•	Minister financií SR
•	Minister školstva SR
14.	
Sociálne bývanie pre mladé rodiny

Dosiahnutie väčšej geografickej a pracovnej mobility obyvateľstva je jednou z priorít z hľadiska podpory zvyšovania miery zamestnanosti. Jedným z faktorov ovplyvňujúcich mobilitu obyvateľstva je i koncepcia bytovej politiky. Do pripravovanej Koncepcie štátnej bytovej politiky do roku 2010 je preto potrebné zapracovať opatrenia na zvýšenie geografickej a pracovnej mobility, a to najmä podporou výstavby nájomných bytov. Intenzívnejší rozvoj nájomných bytov by sa mal stať hlavným nástrojom štátnej bytovej politiky na riešenie pracovnej mobility, ale i sociálneho bývania nízko príjmových skupín. Podpora tzv. štartovacích bytov a sociálneho bývania (malometrážne byty, ubytovne, unimobunky, pavlačové domy, atď.) v rámci nájomného sektoru je spôsob, akým štát môže aspoň dočasne pomôcť občanom sťahujúcim sa za prácou, ako i niektorým sociálne ohrozeným skupinám, akými sú napríklad mladé rodiny či mladí ľudia po ukončení ústavnej alebo ochrannej výchovy a pod. Táto podpora môže byť realizovaná rôznou formou zo ŠFRB, ako i vytváraním podmienok pre vstup súkromných investícií do bytovej výstavby. Práve v tomto zmysle je žiadúca výraznejšia podpora tzv. štartovacích bytov a sociálneho bývania v rozpočte na roky  2006-2008. 

Ciele úlohy: 

•	podporiť zvyšovanie pracovnej mobility obyvateľstva 
•	zabezpečovať sociálne bývanie, vrátane sociálneho bývania pre mladé rodiny, s dôrazom na niektoré sociálne ohrozené skupiny obyvateľstva

Zodpovedajúca priorita Stratégie konkurencieschopnosti SR do roku 2010:

•	dosiahnutie vysokej miery zamestnanosti: zmeniť koncepciu bytovej politiky smerom k jej chápaniu najmä ako nástroja geografickej mobility
•	Vyrovnanie sa s demografickými zmenami: zabezpečiť dostupnosť bývania pre mladé rodiny v oblastiach hospodárskeho rozmachu

Časová postupnosť krokov:

•	do 15. 10. 2005: 	predložiť návrh rozpočtu verejnej správy na roky 2006-2008 vrátane rozpočtu ŠFRB  
                                       zohľadňujúci danú úlohu

Merateľné ukazovatele pokroku:

•	objem prostriedkov alokovaný na štartovacie byty v jednotlivých rokoch
•	počet tzv. štartovacích bytov

Zodpovedné osoby a inštitúcie:

•	Minister výstavby a regionálneho rozvoja 
15.	
Zvýšenie účinnosti programov vzdelávania a prípravy pre trh práce uchádzačov o zamestnanie 

Jedným z nástrojov, ako zvýšiť šance uchádzačov o zamestanie uplatniť sa na otvorenom trhu práce, je zlepšenie kvality a zacielenia kurzov vzdelávania a prípravy pre trh práce a podpora skĺbenia teoretickej a praktickej prípravy pre trh práce. 

Dôležité je uchádzačom o zamestnanie poskytovať vzdelávanie a prípravu pre trh práce na základe individuálneho posúdenia ich osobnostných predpokladov, schopností a odborných zručností v individuálnom akčnom pláne tak, aby sa podporilo ich pracovné uplatnenie. Je potrebné vytvoriť systém ratingu poskytovateľov vzdelávania a prípravy pre trh práce realizovaný na úradoch práce, sociálnych vecí a rodiny podľa počtu umiestnených absolventov kurzov na trhu práce do určeného času od ukončenia kurzu. V rámci toho motivovať týchto poskytovateľov na zabezpečovanie prípravy na prácu na pracovisku alebo v simulovaných podmienkach v rámci vzdelávania a prípravy pre trh práce.  Predmet činnosti poskytovateľa praktickej prípravy by sa mal voliť s prihliadnutím na špecifiká a potreby regiónu. 

Ciele úlohy: 

•	výraznejšie zacielenie  a zefektívnenie vzdelávania a prípravy pre trh práce na: 

Zodpovedajúca priorita Stratégie konkurencieschopnosti SR do roku 2010:

•	dosiahnutie vysokej miery zamestnanosti

Časová postupnosť krokov:

•	do 31. 05. 2005:  	spustenie pilotného projektu „Získavanie odborných zručností formou     
                              	zamestnaneckej praxe“
•	do 30. 06. 2005:   	prípravenie novely zákona č. 5/2004 Z.z. o službách zamestnanosti a o zmene 
                               	a doplnení niektorých zákonov v znení neskorších predpisov
•	do 31. 12. 2005: 	schválenie národného projektu  „Získavanie odborných zručností formou   
zamestnaneckej praxe“, ktorý sa stane súčasťou národného projektu III.– „Vzdelávanie a príprava nezamestnaných pre trh práce”

Merateľné ukazovatele pokroku:

•	počet uchádzačov o zamestnanie- absolventov kurzov vzdelávania a prípravy pre trh práce  umiestnených na trhu práce do určeného času od ukončenia kurzu
•	počet absolventov zamestnaneckej praxe, ktorí sa do určeného času od ukončenia zamestnaneckej praxe umiestnia na trhu práce

Zodpovedné osoby a inštitúcie:

•	Minister práce, sociálnych vecí a rodiny SR
16.	
Zlepšiť a zjednodušiť  ochranu zdravia zamestnancov pri práci

Súčasná legislatíva upravujúca ochranu zdravia pri práci vytvára duplicity medzi pôsobením Národného inšpektorátu práce a práce hygienikov v rezorte MZ SR, čo spolu s obsahovou reguláciou vytvára výrazné administratívne bremeno pre mnohých zamestnávateľov. Cieľom úlohy je zjednotiť výkon regulácie do jedného subjektu a zároveň obmedziť administratívne bremeno regulácie aj vecnými zmenami v príslušných zákonoch.

Ciele úlohy:

•	Zabezpečiť výkon regulácie ochrany zdravia pri práci len jedným regulátorom
•	Znížiť administratívne bremeno regulácie ochrany zdravia pri práci

Zodpovedajúca priorita Stratégie konkurencieschopnosti SR do roku 2010:

•	Verejné inštitúcie ako partner a nie bremeno: zjednodušiť požiadavky verejných inštitúcií smerom k podnikateľom

Časová postupnosť krokov:

•	do 20. 8. 2005:	schválenie nového zákona o inšpekcii práce, nového zákona o bezpečnosti a ochrane zdravia pri práci a nového zákona o verejnom zdravotníctve vo vláde
•	do 30. 11. 2005	schválenie uvedených zákonov v NR SR

Merateľné ukazovatele pokroku:

•	celkové počet pracovných úrazov v ekonomike
•	ročný počet pracovných hodín podnikateľa stratených z dôvodu administratívneho bremena regulácie ochrany zdravia pri práci

Zodpovedné osoby a inštitúcie:

•	Minister  práce, sociálnych vecí a rodiny SR
•	Minister zdravotníctva SR
17.	
Dlhodobá populačná politika 

Vypracovanie a implementácia opatrení v oblasti dlhodobej populačnej politiky so zameraním na vyrovnávanie sa so zmenami reprodukčných procesov ako i zmenami populačných štruktúr (predovšetkým vekovej - starnutie obyvateľstva a vzdelanostnej) v zmysle eliminácie „demograficko-ekonomického paradoxu“. Rovnováha demografickej štruktúry je priamo závislá od možností zosúladenia rodinného a pracovného života. Pri podpore zosúladenia rodinného a pracovného života je potrebné sa zamerať na čo najvýraznejšiu podporu spoločnosti pre pracujúcich rodičov na posilnenie ich motivácie mať a riadne vychovávať deti (rodina ako rozhodujúci investor do ľudského kapitálu)  a na podporovanie zabezpečovania starostlivosti o osoby odkázané na starostlivosť pracujúcich tak, aby sa zvýšila sloboda a zodpovednosť jednotlivca pri vlastnom rozhodnutí o tom, ako zladí rôzne aspekty svojho života a zároveň podporovať vzdelávanie zamestnávateľov v oblasti prijímania opatrení zameraných na zosúladenie rodinného a pracovného života.  

Ciele úlohy: 

•	pripraviť dlhodobú populačnú politiku s odpoveďami na otázky pôrodnosti a imigrácie. Zabezpečiť efektívnu podporu zosúladenia rodinného a pracovného života pre rodičov malých detí a podporovať zásadu  rovnakého zaobchádzania so ženami pracovníčkami a mužmi pracovníkmi so zodpovednosťou za rodinu.

Zodpovedajúca priorita Stratégie konkurencieschopnosti SR do roku 2010:

•	vyrovnanie sa so starnutím obyvateľstva:

Časová postupnosť krokov:

•	do 31. 12. 2005:	  vypracovať návrh opatrení na zosúladenie pracovného a rodinného života 
•	do 31. 12. 2005:	   vypracovať návrh dlhodobej populačnej politiky 

Merateľné ukazovatele pokroku:

•	vypracovanie návrhu dlhodobej populačnej politiky

Zodpovedné osoby a inštitúcie:

•	Minister práce, sociálnych vecí a rodiny SR

II. AKČNÝ PLÁN

Veda, výskum a inovácie

ÚVOD

Inovácie sú hlavným hnacím motorom každej vyspelej ekonomiky. Schopnosť podnikov inovovať – nielen svoje produkty, ale tiež všetko čo súvisí s ich výrobou a predajom – závisí od mnohých faktorov. Patrí medzi ne vzdelaná pracovná sila a priaznivé podnikateľské prostredie. Avšak základom inovácií sú nové poznatky, ktoré vznikajú najmä prostredníctvom výskumu a vývoja. Kvalita aplikovaného výskumu v podnikovej sfére úzko závisí aj od kvality teoretického výskumu a od ich vzájomného prepojenia, teda aj od úrovne rozvoja vedy v krajine. Keďže výskum a vývoj sú oblasti, v ktorých dochádza k tzv. pozitívnym externalitám, existuje silný ekonomický argument, aby štát aktívne tieto oblasti podporoval.

Slovensko má relatívne dobrý výskumný potenciál, ale jeho kvalita výrazne zaostáva za najvyspelejšími európskymi krajinami. Je to aj dôsledok doterajšej slabej a hlavne neefektívnej podpory zo strany štátu. Hlavným cieľom akčného plánu je prispieť k vytvoreniu základných predpokladov, ktoré by na Slovensku pomohli rozvíjať vedu, výskum a inovácie v porovnateľnej medzinárodnej kvalite. Navrhnuté kroky by mali zároveň vytvoriť nevyhnutné systémové prvky potrebné na efektívnu finančnú podporu zo strany štátu. Realizáciou a napĺňaním akčných plánov bude môcť  štát zmysluplne a cielene zvyšovať objem  finančných prostriedkov vynakladaných na  podporu  vedy, výskumu a inovácií. Zároveň by mali napomôcť zvýšiť motiváciu súkromnej sféry investovať do perspektívnych oblastí. Čo v neposlednom rade výrazne podporí  schopnosť slovenských subjektov efektívne čerpať finančné prostriedky určené na podporu výskumu a vývoja z rozpočtu EÚ a iných medzinárodných/multilaterálnych finančných zdrojov, ako sú rámcový program EÚ pre výskum a vývoj, finančný nástroj EHS, Nórsky finančný nástroj, European Science Foundation a pod,.
1.	
Vytvorenie kvalitnej centrálnej štátnej agentúry na podporu výskumu a vývoja

Prijatím nového zákona o organizácii štátnej podpory výskumu a vývoja bol vytvorený základný legislatívny rámec pre lepšie vynakladanie prostriedkov štátu v tejto oblasti. Teraz je potrebné zabezpečiť jeho prenesenie do praxe. Transformáciou existujúcej Agentúry na podporu vedy a techniky na Agentúru na podporu výskumu a vývoja v zmysle nového zákona je potrebné vytvoriť hlavnú inštitúciu, ktorá bude tieto prostriedky administrovať a rozdeľovať.

Predovšetkým je potrebné zabezpečiť, aby agentúru viedol špičkový manažment so skúsenosťami s problematikou výskumu a vývoja. V súlade s novým zákon o organizácii štátnej podpory výskumu a vývoja sa budú na fungovaní agentúry podieľať svojou činnosťou v predsedníctve a v radách zahraniční špičkoví odborníci. Tiež bude mimoriadne dôležité vymenovať do jej rád najlepších slovenských vedcov, výskumných pracovníkov a manažérov inovatívnych firiem, ktorí pôsobia doma a v zahraničí. Predovšetkým od ich schopností, nezávislosti a objektívnosti bude záležať, či bude agentúra efektívne a nestranne podporovať naozaj najkvalitnejšie vedecké tímy a projekty na Slovensku. Zároveň bude potrebné kompletne vybudovať novú inštitucionálnu štruktúru a administratívne zabezpečenie agentúry, vrátane nových programov a aktivít. 

Po takomto dobudovaní základnej inštitúcie bude potrebné zabezpečiť výrazný a kontinuálny nárast finančných zdrojov zo štátneho rozpočtu, ktoré bude Agentúra poskytovať. Tieto zdroje by mali byť poskytovaná prostredníctvom financovania na základe princípu súťaže. 

Ciele úlohy: 

•	vytvoriť modernú inštitúciu európskeho typu na efektívne poskytovanie finančných prostriedkov štátu na výskum a vývoj

Zodpovedajúca priorita Stratégie konkurencieschopnosti SR do roku 2010:

•	úloha prispeje k naplneniu väčšiny priorít pre oblasť vedy, výskumu a inovácií

Časová postupnosť krokov:

•	do 1.9. 2005:	vypracovať a schváliť štatút Agentúry na podporu výskumu a vývoja
•	do 1.10. 2005:	vymenovať a schváliť členov predsedníctva agentúry a rád agentúry
•	do 30.11. 2005:	vypracovať a schváliť programy agentúry
•	do 1.1. 2006:	spustiť fungovanie agentúry podľa nového štatútu 

Merateľné ukazovatele pokroku:

•	úplná transormácia Agentúry na podporu vedy a techniky na Agentúru na podporu výskumu a vývoja

Zodpovedné osoby a inštitúcie:

•	Minister školstva SR
•	Podpredseda vlády a minister financií SR
2.	
Vypracovanie dlhodobého zámeru národnej  vednej a technickej politiky

Pôjde o strategický dokument vychádzajúci z dôkladnej analýzy stavu vedy a techniky na Slovensku a definujúci princípy a systém národnej národnej vednej a technickej politiky, ako aj medzinárodnej vedecko-technickej spolupráce. Dokument určí základné smery pre realizáciu národnej vednej a technickej politiky v základnom výskume,  aplikovanom výskume a experimentálnom vývoji. V časti venovanej medzinárodnej vedecko-technickej spolupráce pôjde o bilaterálnu medzištátnu spoluprácu, Európsky výskumný priestor a spoluprácu s medzinárodnými inštitúciami, tak výskumného (napr. CERN, ESF), ako aj finančného typu (Svetová banka a pod.). Špeciálnu pozornosť bude venovať aj mobilitám vedecko-výskumných pracovníkov, vytváraniu priaznivých podmienok pre vyslania slovenských vedecko-výskumných pracovníkov do zahraničia a pre prijatia zahraničných vedecko-výskumných pracovníkov na slovenských univerzitách a vo výskumných organizáciách. Materiál bude obsahvať aj konkrétne údaje týkajúce sa postupného rastu objemu finančných prostriedkov investovaných do oblasti vedy a výskumu, tak zo štátneho rozpočtu, ako aj zo súkromného sektora s tým, že bude zameraný na dosiahnutie barcelonského cieľa v podmienkach Slovenskej republiky – dosiahnuť celkový objem investovaných finančných prostriedkov v roku 2010 v hodnote 1,8% z HDP a následne v ďalšom časovom horizonte v hodnote 3% z HDP. 

Ciele úlohy: 

•	vypracovať Dlhodobý zámer národnej vednej a technickej politiky do roku 2015

Zodpovedajúca priorita Stratégie konkurencieschopnosti SR do roku 2010:

•	úloha prispeje k naplneniu väčšiny priorít pre oblasť vedy, výskumu a inovácií

Časová postupnosť krokov:

•	do 30.3.2006		vypracovať dlhodobý zámer národnej vednej a technickej politiky
•	do 30.5.2006	prerokovať dlhodobý zámer národnej vednej a technickej politiky Radou vlády pre vedu a techniku
•	do 30.6.2006	schváliť dlhodobý zámer národnej vednej a technickej politiky vládou SR

Merateľné ukazovatele pokroku – následne ako výsledok implementácie dokumentu:

•	počet publikácií a citácií SCI v karentovaných časopisoch ako výstup projektov základného výskumu
•	počet nových priemyselných patentov 
•	počet vzniknutých "start-up" a "spin-off" firiem 
•	počet nových partnerstiev "univerzity – SAV - podnikateľská sféra" 
•	počet projektov v rámci medzinárodnej vedecko-technickej spolupráce

Zodpovedné osoby a inštitúcie:

•	Minister školstva SR
•	Podpredseda vlády SR pre ekonomiku a minister financií
•	Podpredseda vlády SR pre ekonomiku a minister hospodárstva
3.	
Vypracovanie systému hodnotenia kvality výstupov vedy a výskumu 

Slovenská republika potrebuje zaviesť mechanizmy nezávislého hodnotenia kvality programov a projektov a povinnosť zverejňovať výsledky všetkých verejne podporovaných výskumných projektov. Vrámci plnenia tejto úlohy sa vytvorí platforma-panel expertov, ktorého úlohou bude v prvej fáze vypracovať systém hodnotenia kvality výstupov vedy a výskumu na Slovensku a v druhej fáze bude tento systém implementovaný a používaný na hodnotenie výstupov vedy a výskumu. Súčasne bude možné tento systém použiť aj vo väzbe na hodnotenie efektívnosti vynakladania finančných prostriedkov zo štátneho rozpočtu do oblasti vedy a výskumu. Systém bude vypracovaný za účasti zahraničných expertov a na základe medzinárodných skúseností. Hodnotenie kvality výstupov vedy a výskumu sa bude uplatňovať plošne, aby boli z prostriedkov štátneho rozpočtu podporované tie pracoviská výskumu a vývoja, ktoré realizujú svoju činnosť na špičkovej úrovni,  

Cieľ úlohy: 

•	vypracovanie systému a implementácia zásad hodnotenia kvality výstupov slovenskej vedy a výskumu

Zodpovedajúca priorita Stratégie konkurencieschopnosti SR do roku 2010:

•	výskum medzinárodnej kvality s adekvátnym prepojením na podnikateľskú sféru: zaviesť mechanizmy nezávislého hodnotenia kvality programov a projektov a povinnosť zverejňovať výsledky všetkých verejne podporovaných výskumných projektov

Časová postupnosť krokov:

•	do 30.3. 2006 	vytvoriť platformu na hodnotenie kvality výstupov vedy a výskumu a začať ju aplikovať pri poskytovaní verejných finančných zdrojov na podporu vedy a výskumu

Merateľné ukazovatele pokroku

•	vytvorenie platformy a vypracovanie systému hodnotenia kvality výstupov slovenskej vedy a výskumu

Zodpovedné osoby a inštitúcie:

•	Minister školstva SR
4.	
Návrh nového systému štátnych programov na podporu výskumu a vývoja

Nový systém štátnych programov výskumu a vývoja zabezpečí riešenie kľúčových problémov rozvoja a napĺňania potrieb spoločnosti v podobe návrhu konkrétnych nových štátnych programov. V súlade s Lisabonskou stratégiou pre Slovensko budú identifikované 3 prioritné oblasti, v ktorých má Slovensko potenciál realizovať výskum  vývoj s výstupom do praxe na európskej úrovni. Priority by mali vychádzať z existujúceho vedecko-technického potenciálu, ako aj zohľadňovať rozvojové potreby podnikateľskej sféry a mali by fungovať takým spôsobom, že ich výstupy budú plne v súlade so stranou dopytu po výsledkoch výskumu a vývoja.

Cieľ úlohy: 

•	priority štátnych programov podporujúcich aplikovaný výskum a vývoj na špičkovej európskej úrovni
•	nový systém štátnych programov podporujúcich aplikovaný výskum na špičkovej európskej úrovni

Zodpovedajúca priorita Stratégie konkurencieschopnosti SR do roku 2010:

•	Výskum medzinárodnej kvality a s adekvátnym prepojením na podnikateľskú sféru: zabezpečiť nadštandardnú finančnú podporu výskumu v 2-3 prioritných oblastiach

Časová postupnosť krokov:

•	do 30.8.2006	identifikovanie 3 rozvojových priorít aplikovaného výskumu a vývoja  
•	do 30.8.2006	vypracovanie nových pravidiel pre fungovanie systému štátnych programov a ich schválenie vládou  SR

Merateľné ukazovatele pokroku (výsledok implementácie štátnych programov)

•	počet projektov aplikovaného výskumu z celkového počtu projektov podporených štátom
•	počet nových priemyselných patentov
•	počet nových inovatívnych firiem, ktoré vzniknú ako dôsledok realizácie projektu aplikovaného výskumu

Zodpovedné osoby a inštitúcie:

•	Minister školstva SR
5.	
Systém podpory doktorandov a post-doktorandov

Bez kvalitných ľudských zdrojov, ako jednej časti infraštruktúry výskumu a vývoja nebude možné realizovať výskum a vývoj na špičkovej európskej úrovni. V oblasti ľudských zdrojov je potrebné zaviesť podporu doktorandov vo forme doplnku k existujúcemu systému financovania doktorandského štúdia prostredníctvom grantovej schémy na podporu najkvalitnejších ľudských zdrojov; okrem iného by tento systém mal slúžiť aj na motiváciu podnikateľských subjektov pri podpore externého doktorandského štúdia ich špičkových zamestnancov vo forme finančnej spoluúčasti. Súčasne je potrebné zaviesť aktívnu podporu post-doktorandov, ktorá v súčasnosti na Slovensku absentuje.

Cieľ úlohy: 

•	efektívne podporovať doktorandov a post-doktorandov tvoriacich perspespektívne jadro najkvalitnejších ľudských zdrojov v oblasti výskumu a vývoja v Slovenskej republike

Zodpovedajúca priorita Stratégie konkurencieschopnosti SR do roku 2010:

•	výchova a podpora kvalitných vedcov: zvýšiť verejnú finančnú podporu (vrátane štipendií) pre doktorandov a zaviesť podporu pre post-doktorandov

Časová postupnosť krokov:

•	do 30.3.2006	vypracovať systém podpory doktorandov a post-doktorandov v zmysle Lisabonskej stratégie pre Slovensko
•	do 31.5.2006	vyhlásiť výzvy na predkladanie žiadostí o granty

Merateľné ukazovatele pokroku

•	počet podporených doktorandov
•	počet podporených post-doktorandov
•	počet podporených doktorandov externého doktorandského štúdia – špičkových zamestnancov inovatívnych firiem 

Zodpovedné osoby a inštitúcie:

•	Minister školstva SR

6.	
Systém podpory mobilít ľudských zdrojov v oblasti výskumu a vývoja

Je nevyhnutné vytvoriť nástroj na podporu mobility pracovníkov výskumu a vývoja medzi vysokými školami a Slovenskou akadémiou vied na jednej strane s podnikateľských sektorom na strane druhej.  Nástroj by mal byť taktiež zameraný na podporu medzinárodnej mobility slovenských vedcov a ich účasti na výskumných projektoch v zahraničí, ako aj zahraničných vedeckých pracovníkov na Slovensku. V rámci podpory mobilít bude potrebné uľahčiť návrat absolventov zahraničných univerzít prostredníctvom zjednodušenia procesu uznávania dokladov o vzdelaní. V rámci úlohy sa budú aktívnejšie podporovať existujúce mobilitné centrá pre vedecko-výskumných pracovníkov na Slovensku a existujúci národný mobilitný portál pre vedecko-výskumných pracovníkov. Uvedené by malo viesť k posilneniu potenciálu slovenských výskumníkov realizovať kolaboratívny výskum a vývoj na špičkovej úrovni.

Cieľ úlohy: 

•	podporovať mobilitu špičkových ľudských zdrojov v oblasti výskumu a vývoja z akademického sektora do podnikateľskej sféry a naopak 
•	podporovať medzinárodnú mobilitu špičkových ľudských zdrojov v oblasti výskumu a vývoja
•	podporiť mobilitu v rámci vysokých škôl prostredníctvom spružnenia obsadzovania funkčných miest docentov – novelou zákona o vysokých školách umožniť držiteľom titulu PhD uchádzaž sa o funkčné miesto mimoriadneho docenta

Zodpovedajúca priorita Stratégie konkurencieschopnosti SR do roku 2010:

•	výchova a podpora kvalitných vedcov: vytvoriť finančné nástroje na zlepšenie medzinárodnej mobility slovenských vedcov a mobility vedcov medzi akademickým a podnikovým sektorom

Časová postupnosť krokov:

•	do 31.12.2005 	predložiť na rokovanie NR SR novelu zákona o vysokých školách, 
•	do 31.12.2005 	vykonať audit súčasného procesu uznávania dokladov o vzdelaní a predložiť na rokovanie vlády SR návrh na jeho zjednodušenie
•	do 31.12. 2005 	vypracovať grantovú schému na podporu mobilít v oblasti výskumu a vývoja
•	do 30.3. 2006	vyhlásiť výzvu na predkladanie žiadostí o granty

Merateľné ukazovatele pokroku

•	počet podporených mobilít (človek/deň) z akademickej sféry do podnikateľskej sféry
•	počet podporených mobilít (človek/deň) z podnikateľskej sféry do akademickej sféry
•	počet podporených medzinárodných mobilít (človek/deň) slovenských vedcov
•	počet poskytnutých informácií mobilitnými centrami a návštevnosť národného mobilitného portálu

Zodpovedné osoby a inštitúcie:

•	Minister školstva SR
 
7.	
Podpora národných centier excelentnosti 

Na to, aby sa realizoval výskum a vývoj na európskej úrovni, je potrebná existencia tzv. kritickej masy tak technickej a informačnej infraštruktúry, ako aj ľudských zdrojov. Tomuto by mala napomôcť existencia národných centier excelentnosti, ktoré by mali byť nadštandardne podporované, tak z inštitucionálneho, ako aj finančného hľadiska. Malo by ísť predovšetkým o podporu na výrazné zlepšovanie technického vybavenia týchto tímov a inštitúcií. Systém by mal byť založený na kvázi-automatickej finačnej podpore tých vedeckých tímov a inštitúcií, ktoré realizujú výskum a vývoj – tak základný, ako aj aplikovaný s výstupom do priemyselnej praxe – na špičkovej úrovni a úspešne sa zapájajú do medzinárodných výskumných projektov. Súčasne zo strany štátu pôjde o nástroj na podporu „vytvárania sietí“ medzi inštitúciami z akademického (SAV a vysoké školy) a podnikateľského prostredia v oblasti výskumu a vývoja. Okrem jasne stanovených kritérií bude v centrách excelentnosti existovať priebežná kontrola, či naozaj realizujú výskum a vývoj na špičkovej úrovni a pozitívny výsledok kontroly bude podmienkou pokračujúcej podpory zo strany štátu.

Cieľ úlohy: 

•	podporiť existenciu rastúceho počtu národných centier excelentnosti v rôznych oblastiach výskumu a vývoja

Zodpovedajúca priorita Stratégie konkurencieschopnosti SR do roku 2010:

•	Výskum medzinárodnej kvality a s adekvátnym prepojením na podnikateľskú sféru: zaviesť nástroje na zvýhodnenú verejnú podporu tých vedeckých tímov a inštitúcií, ktoré sú úspešné pri spolupráci a získavaní zdrojov zo súkromného sektoru a zo zahraničia

Časová postupnosť krokov:

•	do 30.12. 2005	vypracovať systém a pravidlá podpory národných centier excelentnosti 
•	do 31.3. 2006	začať realizáciu pilotných projektov podpory

Merateľné ukazovatele pokroku

•	počet podporených centier excelentnosti
•	počet projektov realizovaných národnými centrami excelentnosti financovaných zo štátneho rozpočtu
•	počet projektov realizovaných národnými centrami excelentnosti v rámci medzinárodnej vedecko-technickej spolupráce

Zodpovedné osoby a inštitúcie:

•	Minister školstva SR
 
8.	
Nástroj na podporu medzinárodnej vedecko-technickej spolupráce a uľahčenie čerpania finančných zdrojov EU na výskum a vývoj

S ohľadom na potrebu zvyšovania kvality a potenciálu slovenského výskumu a vývoja je potrebné vytvoriť efektívny priestor pre rozvoj bilaterálnej a multilaterálnej spolupráce najmä s krajinami EÚ a vytvoriť vhodné inštitucionálne nástroje – napr. v oblasti poradenstva týkajúceho sa práv v oblasti duševného vlastníctva - a finančné motivačné nástroje na zapojenie sa výskumných pracovísk do medzinárodných projektov, najmä tých, ktoré zabezpečujú prístup k významným výskumným infraštruktúram. Z inštitucionálneho hľadiska je potrebné vytvoriť agentúru vrátane funkčnej siete regionálnych kontaktných/informačných „pracovísk“ podporujúcich zapojenie slovenských subjektov do európskeho výskumu. Tie by mali byť jednak zdrojom informácií, ale aj zdrojom finančnej podpory na niektoré náklady na prípravu projektov do medzinárodných súťaží (napr. právne poradenstvo a asistenčné služby, nevyhnutné cestovné náklady a pod.).

Cieľ úlohy: 

•	zvýšená účasť  slovenských subjektov najmä z podnikateľskej sféry vo vybraných aktivitách  medzinárodnej vedecko-technickej spolupráce – iniciatíva EUREKA, COST, rámcový program EÚ pre výskum a technický rozvoj

Zodpovedajúca priorita Stratégie konkurencieschopnosti SR do roku 2010:

•	Výskum medzinárodnej kvality a s adekvátnym prepojením na podnikateľskú sféru: vytvoriť nástroje na podporu čerpania finančných zdrojov na projekty medzinárodných programov výskumu a vývoja, komunitárnych programov a iniciatív EÚ v oblasti výskumu a vývoja

Časová postupnosť krokov:

•	od 1.1.2006 	vytvoriť v štátnom rozpočte rezervu na preplácanie DPH neplatičom DPH – úspešným účastníkom projektov z rámcového programu EÚ
•	do 30.6.2006	začať činnosť transformovaného SARC-u v podobe modernej agentúry na podporu účasti slovenských subjektov v medzinárodných projektov v rámci rámcových programov EÚ pre výskum a vývoj a súvisiacich iniciatív/organizácií

Merateľné ukazovatele pokroku

•	počet projektov medzinárodnej vedecko-technickej spolupráce
•	počet školení a seminárov pre úspešnú účasť v projektoch medzinárodnej vedecko-technickej spolupráce

Zodpovedné osoby a inštitúcie:

•	Minister školstva SR

9.	
Program popularizácie vedy v spoločnosti

Veda sa v môže v krajine dlhodobo rozvíjať len vtedy, ak bude o ňu primeraný záujem v celej spoločnosti a zároveň bude požívať adekvátnu spoločenskú prestíž. Preto je potrebné zlepšiť vnímanie vedy a výskumu spoločnosťou ako jedného zo základných stavebných kameňov na zvyšovanie životnej úrovne občanov. S týmto účelom by mal byť vypracovaný program na  podporu výmeny informácií medzi vedeckou komunitou a ostatnej časti spoločnosti. Jeho súčasťou by malo byť povzbudzovanie záujmu mládeže o vedu a výskum už na úrovni základných a stredných škôl, výrazné posilnenie aktivít zameraných na popularizáciu a prezentáciu výsledkov vedy a výskumu a na prenos znalostí (out-reach activities) v oblasti vedy a výskumu.

Ciele úlohy: 

•	zvýšenie záujmu mladých ľudí o vedu a vedeckú kariéru
•	zvýšenie povedomia verejnosti o úlohy vedy v spoločnosti a jej každodennom živote
•	podpora účasti verejnosti na dianí vo vede prostredníctvom intenzívneho dialógu s verejnosťou

Zodpovedajúca priorita Stratégie konkurencieschopnosti SR do roku 2010:

•	Výchova a podpora kvalitných vedcov

Časová postupnosť krokov:

•	do 30.5. 2006:	vypracovať návrh hlavnej štruktúry a aktivít programu
•	do 30.8. 2006:	začatie činnosti programu

Merateľné ukazovatele pokroku:

•	počet žiakov uchádzajúcich sa o štúdium na vysokých školách technického a prírodovedného smeru (ako percento zo všetkých uchádzačov o vysokoškolské štúdium)
•	počet doktorandských študentov

Zodpovedné osoby a inštitúcie:

•	Minister školstva SR

10.	
Centrálny informačný portál pre oblasť vedy, výskumu a inovácií

Ciele úlohy: 

•	informačné zabezpečenie výskumu a vývoja realizovať ako jeden centrálny bod  v rámci  ústredného portálu verejnej správy, z ktorého sa budú môcť občania a inštitúcie dozvedieť informácie o všetkých programoch, aktivitách a výsledkoch projektov v oblasti vedy, výskumu a inovácií podporovaných z verejných zdrojov

Zodpovedajúca priorita Stratégie konkurencieschopnosti SR do roku 2010:

•	úloha prispeje k naplneniu väčšiny priorít pre oblasť vedy, výskumu a inovácií

Časová postupnosť krokov:

•	do 30.3. 2006	vypracovať obsah a štruktúru portálu
•	do 30.6. 2006:	spustiť činnosť portálu

Merateľné ukazovatele pokroku:

•	návštevnosť portálu
•	počet subjektov, ktoré sa zapájajú do súťaží o verejné zdroje na podporu vedy, výskumu a inovícií

Zodpovedné osoby a inštitúcie:

•	Minister školstva SR
•	splnomocnenec vlády pre informatizáciu

11.	
Komplexný systém podpory inovatívnych firiem a inovačných aktivít v súkromnej sfére

Štát v súčasnosti podporuje prostredníctvom viacerých nástrojov inovatívne firmy a inovačné aktivity v súkromnej sfére. Pre túto oblasť ale neexistuje žiadny koncepčný, ucelený a efektívny systém. Preto je ho potrebné čo najskôr zaviesť. Navrhované kroky musia byť vzájomne zosúladené a byť súčasťou uceleného systému inovačnej politiky SR, ktorý by sa mal týmto začať vytvárať.

Najskôr bude potrebné uskutočniť audit existujúcich vládnych nástrojov na podporu inovatívnych firiem a inovačných aktivít v súkromnej sfére. Na základe tohto auditu by sa mali podľa potreby niektoré existujúce nástroje a politiky upraviť; tie, ktoré sú nefunkčné a prebytočné, by sa mali úplne zrušiť.

Pri vytváraní presných nástrojov na podporu rozvoja rizikového kapitálu bude potrebné plne využiť skúsenosti a najlepšie praktiky z tých krajín, ktoré v tejto oblasti dosahujú najlepšie výsledky. Konkrétne detailné špecifikácie by mali byť navrhnuté na základe detailnej analýzy slovenských potrieb a najvhodnejších skúseností zo zahraničia. Keďže na Slovensku nemáme v súčasnosti ľudské zdroje s adekvátnymi mezdinárodnými skúsenosťami a expertízou v tejto oblasti, navrhujeme, aby sa boli detailné kroky navrhnuté a implementované v spolupráci s medzinárodnými partnermi prostredníctvom spoločného projektu zameraného na vyriešenie tohto problému.

Ciele úlohy: 

•	zmapovať súčasný systém verejných nástrojov na podporu inovatívnych firiem ako nevyhnutný predpoklad pre vytvorenie nového a efektívneho systému inovačnej politiky SR
•	zaviesť ucelený a efektívny systém podpory inovatívnych firiem a inovačných aktivít v súkromnej sfére

Zodpovedajúca priorita Stratégie konkurencieschopnosti SR do roku 2010:

•	Účinná verejná podpora podnikateľských aktivít zameraných na vývoj a inovácie : zjednotiť a skvalitniť existujúce verejné nástroje na podporu inovatívnych firiem, najmä malých a stredných

Časová postupnosť krokov:

•	do 30.10. 2005:	uskutočniť audit existujúcich nástrojov 
•	od 30.12. 2005:	navrhnúť systém verejnej podpory inovatívnych firiem a inovačných aktivít v súkromnej sfére

Merateľné ukazovatele pokroku:

•	objem výdavkov v súkromnej sfére vynaložených na výskum, vývoj a inovácie (ako % z HDP)
•	podiel inovujúcich podnikov zo všetkých podnikov v SR
•	podiel inovujúcich malých a stredných podnikov zo všetkých podnikov v SR

Zodpovedné osoby a inštitúcie:

•	Podpredseda vlády SR pre ekonomiku a minister hospodárstva
•	Minister školstva SR
•	Podpredseda vlády SR pre ekonomiku a minister financií
12.	
Vytvorenie modernej legislatívy pre oblasť inovácií

Ciele úlohy: 

Súčasný stav súvisiacej legislatívy  v SR neumožňuje zatiaľ rozvíjať inovačný proces v súlade s požiadavkami EÚ. Oblasť inovácií v súčasnosti nie je v Slovenskej republike legislatívne ošetrená. Preto je nevyhnutné vypracovať podklady na vytváranie  legislatívneho prostredia pre implementáciu inovácií.

Vytváranie legislatívneho prostredia pre oblasť inovácií si bude vyžadovať  vypracovanie národnej inovačnej stratégie, vrátane dlhodobého zámeru štátnej politiky pre oblasť inovácií a zákona o inováciách. Zákon o inováciách by mal doplniť a nadväzovať na aktuálny zákon o systéme štátnej podpory výskumu o vývoja. Pri vypracovaní dokumentov by mali byť čo najviac využité skúsenosti a najlepšie praktiky z tých krajín, ktoré sú v tejto oblasti najúspešnejšie, ako napriklad Fínsko, Írsko, Izrael a USA. Keďže na Slovensku nemáme pre túto oblasť adekvátnych expertov, najlepším riešením bude výrazne do ich prípravy zapojiť medzinárodných konzultantov, napríklad prostredníctvom využitia technickej pomoci Svetovej banky.

Zodpovedajúca priorita Stratégie konkurencieschopnosti SR do roku 2010:

•	Účinná verejná podpora podnikateľských aktivít zameraných na vývoj a inovácie; Výskum medzinárodnej kvality a s adekvátnym prepojením na podnikateľskú sféru

Časová postupnosť krokov:

•	do 30.12. 2005	prijatie zákona o inováciách vládou SR
•	do 30.3. 2006:	prijatie zákona o inováciách v NR SR
•	do 30.7. 2006:	vypracovanie návrhu štruktúry dlhodobého zámeru štátnej politiky pre oblasť inovácií a jeho schválenie vládou SR

Merateľné ukazovatele pokroku:

•	objem výdavkov v súkromnej sfére vynaložených na výskum, vývoj a inovácie (ako % z HDP)
•	podiel inovujúcich podnikov zo všetkých podnikov v SR
•	podiel inovujúcich malých a stredných podnikov zo všetkých podnikov v SR

Zodpovedné osoby a inštitúcie:

•	Podpredseda vlády SR pre ekonomiku a minister hospodárstva
•	Minister školstva SR

13.	
Podpora technologických inkubátorov zameraných na inovatívne firmy

V súčasnosti sa podmienky zo strany štátu zlepšujú a vznikajú nové inkubátory po celom území SR hlavne vďaka príspevkom zo štátneho rozpočtu resp. fondov EÚ. Bolo by však vhodné vytvoriť jednotný program podpory, ktorý by zároveň umožnil využitie  skúseností a najlepších praktík medzi jednotlivými inkubátormi.

Spoločnosti, ktoré sú v súčasnosti umiestňované do inkubátorov, majú za zvýhodnených podmienok poskytované najmä kancelárske priestory určené ako sídlo firmy. Systém inkubátorov by však mal poskytovať aj celú škálu profesionálnych služieb a aktívneho poradenstva vo všetkých otázkach manažovania začínajúcej firmy.

Ako najvhodnejšie riešenie sa v tejto oblasti javí aktívna spolupráca medzi štátom a súkromným sektorom, pričom súkromný sektor by mal mať väčšinu zodpovednosti za chod inkubátoru a služby, ktoré poskytuje firmám, ktoré v ňom pôsobia.

Ciele úlohy: 

•	podporiť vznik a rozvoj inovatívnych firiem vo veľmi skorom štádiu vývoja (pre-seed) a zároveň rozvoj podnikateľského ducha, najmä vo vedeckej a technickej komunite

Zodpovedajúca priorita Stratégie konkurencieschopnosti SR do roku 2010:

•	Účinná verejná podpora podnikateľských aktivít zameraných na vývoj a inovácie: zjednotiť a skvalitniť existujúce verejné nástroje na podporu inovatívnych firiem, najmä malých a stredných

Časová postupnosť krokov:

•	do 30.8. 2006:	vytvoriť systém verejnej podpory inkubátorov pre inovatívne firmy 
•	od 1.1. 2007:	spusiť systém verejnej podpory inkubátorov pre inovatívne firmy

Merateľné ukazovatele pokroku:

•	počet firiem, ktoré boli podporené inkubátormi a následne získali súkromné zdroje pre ďaľší rozvoj

Zodpovedné osoby a inštitúcie:

•	Podpredseda vlády SR pre ekonomiku a minister hospodárstva
•	Minister školstva SR
•	Podpredseda vlády SR pre ekonomiku a minister financií

14.	
Verejný podporný nástroj na zlepšenie ponuky rizikového kapitálu pre inovatívne firmy v ranom štádiu ich činnosti

Inovatívne projekty narážajú na značné prekážky najmä vo fáze financovania svojich počiatočných fáz vývoja. Miera rizika pri týchto investíciách je značne vysoká aj pre súkromné fondy rizikového kapitálu, ak situáciu na trhu komplikujú aj iné faktory, ako je nízka vymožiteľnosť práva a malý a slabo rozvinutý trh. V takomto prípade sa javí ako vhodný nástroj na rozbehnutie trhu rizikového kapitálu vytvorenie programu spoluúčasti štátu na investíciách súkromných rizikových fondov formou tzv. mäkkých pôžičiek, grantov, alebo garančných schém, ktoré znižujú riziko investície pre súkromného investora. Skúsenosti z krajín, kde boli podobné projekty úspešne realizované ukazujú, že pre ich úspešnosť je veľmi dôležité, ako sú navrhnuté. Hlavnou úlohou je zadefinovať správny  systém pre Slovenské podmienky. 

V tejto súvislosti bude treba rozhodnúť najmä o nasledovných charakteristikách programu, vrátane:

•	typu finančného nástroja (napr. soft loans, fond fondov, investičné granty, garančné schémy, štátom vlastnený rizikový fond, a podobne)
•	úloha a právomoci štátu pri výbere konkrétnych investícií a ich manažovaní
•	typ odvetvia, do ktorých bude možné investovať

Ciele úlohy: 

•	podpora rozvoja súkromného rizikového kapitálu, ktorý by bol primárne zameraný na podporu inovatívnych malých a stredných podnikov vo veľmi skorom štádiu vývoja („seed“)

Zodpovedajúca priorita Stratégie konkurencieschopnosti SR do roku 2010:

•	Účinná verejná podpora podnikateľských aktivít zameraných na vývoj a inovácie : vytvoriť významný verejný podporný nástroj na zlepšenie ponuky rizikového kapitálu pre inovatívne firmy v ranom štádiu ich činnosti

Časová postupnosť krokov:

•	do 30.7. 2006:	vypracovať návrh presnej charakteristiky a štruktúry verejného finančného nástroja na podporu ponuky rizikového kapitálu
•	do 30.12. 2006:	spustiť činnosť nástroja

Merateľné ukazovatele pokroku:

•	celkový objem investícií rizikového kapitálu do firiem v počiatočnom štádiu („seed“ a „start-up“)
•	počet firiem, ktoré úspešne získali finančné zdroje zo súkromných rizikových fondov

Zodpovedné osoby a inštitúcie:

•	Podpredseda vlády SR pre ekonomiku a minister hospodárstva
•	Podpredseda vlády SR pre ekonomiku a minister financií

III. AKČNÝ PLÁN

Informačná spoločnosť

ÚVOD

Jeden z najlepších prostriedkov na dosiahnutie premeny Slovenska na dynamickú znalostnú ekonomiku je informatizácia spoločnosti. V priebehu niekoľkých rokov je preto potrebné zabezpečiť, aby takmer každý občan bol informačne gramotný, mal prístup k internetu a pociťoval výhody informačnej spoločnosti. Výsledkom bude zvýšenie celkovej vzdelanosti, produktivity a zamestnanosti, začleňovanie znevýhodnených skupín občanov do spoločnosti, skvalitnenie služieb, väčší rast inovácií a zefektívnenie použitia verejných prostriedkov.

Dnešný nedostatočný rozvoj v oblasti budovania informačnej spoločnosti na Slovensku bol doteraz z veľkej časti zapríčinený aj neexistenciou „jednotného velenia“ s nadrezortnými kompetenciami v tejto oblasti. Preto bude nevyhnutné výrazne posilniť inštitucionálnu kapacitu v tejto oblasti: v krátkodobom horizonte zvýšením kompetencií splnomocnenca Vlády SR pre informatizáciu spoločnosti a v strednodobom horizonte napríklad transformáciou ministerstva dopravy, pôšt a telekomunikácií SR s presunutím dôrazu na informatizáciu. Predložené úlohy akčného plánu sú konkrétnymi projektmi priamo nadväzujúcimi na Akčný plán stratégie informatizácie spoločnosti a na odporúčania Lisabonského akčného programu.

1.	
Procesný, organizačný a informačný model služieb verejnej správy

Vybudovanie kvalitnej elektronickej verejnej správy (tzv. e-government) môže výrazne zlepšiť a stransparentniť fungovanie verejných inštitúcií. Zároveň však významne ovplyvní vykonávanie pracovných procesov vo verejnej správe a bude si vyžadovať aj nové organizačné preusporiadanie jednotlivých funkcií. 

Je nevyhnutné vytvoriť taký model služieb verejnej správy s navzájom prepojenými a spolupracujúcimi informačnými systémami, ktoré budú rešpektovať všetky požiadavky používateľov na poskytovanie kvalitných informácií v požadovanom čase. Veľký dôraz je pri tom potrebné klásť na manažment administratívnych procesov v rámci jednotlivých organizácií verejnej správy.

Integrovaný model poskytovaných e-služieb bude vychádzať zo zdrojov, ktoré poskytuje informačno-komunikačná infraštruktúra pre jednotlivé procesy, ktoré sú následne hodnotené funkčnými, kvalitatívnymi a bezpečnostnými kritériami. Toto je v bežnej praxi zaužívaný a osvedčený prístup implementácie e-služieb garantujúci kvalitu poskytovaných verejných e-služieb, ako aj kontroly ich nákladov s cieľom dosiahnutia funkčného a kooperujúceho celku.

Ciele úlohy:

•	Navrhnúť metodiku a harmonogram zavádzania e-služieb verejnej správy poskytovaných prostredníctvom internetu

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: na základe auditu vynakladania prostriedkov do oblasti  informačných a komunikačných technológií a služieb vo verejnej správe zefektívniť proces informatizácie vo verejnom sektore, zaviesť koncepčnosť a sledovať konkrétne výsledky projektov, zvážiť možnosti spoločného verejného obstarávania

Časová postupnosť krokov:

•	do 30. 6. 2005:	vypracovať procesný, organizačný a informačný model služieb verejnej správy, vrátane detailnej analýzy nákladová analýza
•	do 30. 9. 2005:	schváliť model Vládou SR

Merateľné ukazovatele pokroku:

•	počet poskytovaných e-služieb verejnej správy
•	podiel žiadostí na verejnú správu, ktoré sú podané a vybavené elektronicky

Zodpovedné osoby a inštitúcie:

•	Minister dopravy, pôšt a telekomunikácií SR
•	Splnomocnenec vlády SR pre informatizáciu spoločnosti
2.	
Európsky počítačový vodičský preukaz pre štátnych zamestnancov  (ECDL)

Moderný úrad potrebuje flexibilných úradníkov, ktorí sú schopní efektívne pracovať s počítačmi a inými informačnými a komunikačnými technológiami (IKT). European Computer Driving Licence (ECDL) je kvalifikačný program na získanie a preukázanie digitálnej gramotnosti, t.j. vedomostí a zručností potrebných pre efektívne využívanie IKT. ECDL poskytuje prepracovaný, overený a odporúčaný kvalifikačný štandard základného informatického vzdelávania, ktorý je okamžite uplatniteľný. Po ukončení pilotného projektu na MDPT SR a Úrade pre štátnu službu je potrebné tento projekt rozšíriť na celú verejnú správu a touto certifikáciou do konca roku 2008 preveriť každého zamestnanca v štátnozamestnaneckom pracovnom pomere. Projekt je možné postupne rozšíriť na celú oblasť verejnej správy, vrátane samosprávy a VÚC.

Ciele úlohy:

•	zabezpečiť informačnú gramotnosť všetkých zamestnancov vo verejnej správe

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: zabezpečiť kvalitné vybavenie IKT vo verejnej správe ako aj informačnú gramotnosť zamestnancov

Časová postupnosť krokov:

•	do 31. 12. 2005:	schváliť nariadenie vlády, ktoré uloží každému štátnemu zamestnancovi vykonať najneskôr do konca roku 2008 certifikáciu ECDL – Štart a po roku 2008 každému štátnemu zamestnancovi prijímanému do stálej štátnej služby preukázať sa do 6 mesiacov od prijatia certifikátom ECDL Štart.
•	do 31. 08. 2006	min. 8 000 štátnych zamestnancov bude mať certifikát ECDL - Štart
•	do 31. 12. 2008	všetci štátny zamestnanci budú mať certifikát ECDL - Štart

Merateľné ukazovatele pokroku:

•	percento zamestnancov verejnej správy s certifikátom ECDL

Zodpovedné osoby a inštitúcie:

•	Minister dopravy, pôšt a telekomunikácií SR
•	Minister práce, sociálnych vecí a rodiny SR
•	Splnomocnenec vlády SR pre informatizáciu spoločnosti
•	Predseda úradu pre štátnu službu
3.	
Štúdia využitia štruktúr existujúcich chrbtových sietí organizácií, v ktorých má štát väčšinový podiel

Štát investoval nemalé prostriedky do vybudovania moderných chrbtových sietí, ktoré dnes nie sú adekvátne využívané. Štúdia využiteľnosti týchto infraštruktúr, realizačný návrh a pilotný projekt verejného sprístupnenia tejto infraštruktúry vyplývajúci z predmetnej štúdie predstavujú dôležitý prvý krok k poskytovaniu rýchleho, lacného a bezpečného prístupu na internet.

Ciele úlohy:

•	Sprístupnenie pripojenia k širokopásmového internetu pre obyvateľstvo a verejné inštitúcie v mestách a obciach v odľahlých regiónoch v ktorých trhové mechanizmy takýto rozvoj nezaručujú.

Zodpovedajúca priorita Stratégie konkurencieschopnosti SR do roku 2010:

•	Široká dostupnosť internetu: podporiť vybudovanie prístupu na širokopásmový internet a jeho rozšírenie v menej rozvinutých oblastiach, na základe Národnej stratégie pre širokopásmový prístup

Časová postupnosť krokov:

•	do 31. 8. 2005	vypracovať analýzu
•	do 31. 8. 2006		vypracovať realizačný návrh a pilotný projekt 

Merateľné ukazovatele pokroku:

•	Vypracovanie štúdie a návrh konkrétnych opatrení.

Zodpovedné osoby a inštitúcie:

•	Minister dopravy, pôšt a telekomunikácií SR v spolupráci s NR SR
•	Splnomocnenec vlády SR pre informatizáciu spoločnosti
4.	
Spolupráca pri tvorbe návrhu legislatívneho zámeru zákona o základných registroch verejnej správy 

Elektornickú verejnú správu je možné efektívne budovať len vtedy, ak všetky verejné databázy a registre fungujú na kompatibilných štandardoch a technológiách, ktoré je možné jednoducho a lacno vzájomne prepojiť. Z tohto dôvodu je nevyhnutné vypracovať a prijať novú právnu úpravy o systéme základných registrov verejnej správy. 

Ciele úlohy:

•	Vytvorenie právneho rámca pre vedenie a využívanie systému základných registrov verejnej správy v elektronickej forme

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: prepojiť základné informačné systémy inštitúcií verejnej správy efektívnym, spoľahlivým a bezpečným spôsobom, definovať štandardy a rozhrania pre výmenu dát medzi orgánmi verejnej správy

Časová postupnosť krokov:

•	do 31. 01. 2006	predložiť návrh právnej úpravy na rokovanie vlády SR
•	do 31. 10. 2006	schváliť právnu úpravu v NR SR
 
Merateľné ukazovatele pokroku:

•	percento verejných registrov, ktoré fungujú na kompatibilných štandardoch a technológiách, ktoré je možné jednoducho a lacno vzájomne prepojiť

Zodpovedné osoby a inštitúcie:

•	Minister dopravy, pôšt a telekomunikácií SR
•	Minister vnútra SR
•	Splnomocnenec vlády SR pre informatizáciu spoločnosti

5.	
Návrh riešenia elektronického spoplatnenia správnych poplatkov za e-služby

Zavedenie elektronických služieb verejnej správy predpokladá technicky a legislatívne vyriešiť platenie správnych poplatkov za tieto služby. 

Jedná sa o spoplatnenie úradných dokumentov, ktoré budú opatrené zaručeným elektronickým podpisom a budú použiteľné na právne úkony (nejedná sa o zavedenie poplatkov za informačný prístup k informáciám, napríklad obchodný register, živnostenský register, prípadne kataster, kde výstupom nie sú dokumenty použiteľné na právne úkony).  V súčasnosti je to v prípade papierovej komunikácie zabezpečené platením poplatkov resp. kolkov. Pri elektronickej komunikácii je nutné zabezpečiť platby elektronickou formou.

Ciele úlohy:

•	Navrhnúť legislatívne a technické riešenie platenia správnych poplatkov

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: sprístupniť na ústrednom verejnom portáli postupne služby pre občanov a špeciálne pre podnikateľov, ktorí by najviac využívali tieto služby

Časová postupnosť krokov:

•	do 30. 9. 2005		predložiť návrh právnej úpravy na rokovanie vlády SR
•	do 30.12. 2005		schváliť právnu úpravu v NR SR

Merateľné ukazovatele pokroku:

•	Vypracovanie štúdie a návrh konkrétnych opatrení.

Zodpovedné osoby a inštitúcie:

•	Podpredseda vlády a minister financií SR
•	Splnomocnenec vlády SR pre informatizáciu spoločnosti

6.	
Zvyšovanie používania elektronického podpisu v inštitúciách verejnej správy ako podpora podnikateľského prostredia a elektronizácie verejnej správy.

Jedným zo základných predpokladov rozvoja používania informačných technológií vo verejnej správe ako aj v súkromnej oblasti občanov a firiem je podpora rozširovania využitia elektronického podpisu v denno-dennov živote. Za týmto účelom je potrebné umožniť firmám a občanom využívať elektronický podpis za účelom uľahčenia komunikácie so štátnymi a súkromnými inštitúciami. V rámci umožnenia takejto komunikácie je potrebné rozšíriť funkcionalitu informačných systémov uvedených inštitúcií ako aj NBÚ tak ako je to uvedené v tomto projektovom zámere.

Ciele úlohy:

•	dosiahnutie výraznej podpory rozširovania elektronického podpisu zavedením služieb občanom a firmám podporujúcim jeho využitie ako je uvedené v tomto projekte
•	zjednodušenie komunikácie medzi občanom, firmou a kľúčovými inštitúciami verejnej správy ako je, Daňové riaditeľstvo SR, Colné riaditeľstvo SR, Sociálna poisťovňa, Generálna prokuratúra, Ústredné orgány štátnej správy, VÚC, a krajské úrady

Zodpovedajúca priorita Stratégie konkurencieschopnosti SR do roku 2010:

•	Informačná gramotnosť, Efektívna elektronizácia verejnej správy, podpora a rozvoj podnikateľského prostredia

Časová postupnosť krokov:

•	do 30. 11. 2005:	umožniť zabezpečenú komunikáciu zaručeným elektronickým podpisom medzi občanom, firmou a hore uvedenými kľúčovými inštitúciami verejnej správy
•	do 30. 11. 2005:	pripraviť minimálne 200 formulárov pre zabezpečenú komunikáciu zaručeným elektronickým podpisom
•	do 30. 6. 2005:	dobudovať infraštruktúru zaručeného elektronického podpisu v nadväznosti na rozširovanie jeho používania

Merateľné ukazovatele pokroku:

•	počet vydaných kvalifikovaných certifikátov pre zaručený elektronický podpis
•	pomer počtu podaní so zaručeným elektronickým podpisom k celkovému počtu podaní v %

Zodpovedné osoby a inštitúcie:

•	Splnomocnenec vlády SR pre informatizáciu spoločnosti
•	Minister dopravy, pôšt a telekomunikácií SR
•	Predseda Národného bezpečnostného úradu
•	Minister hospodárstva SR
7.	
Zavedenie identifikátora pre komunikáciu medzi informačnými systémami verejnej správy a vytvorenie jednoznačného identifikátora obyvateľa z rodného čísla

Identifikátor pre komunikáciu medzi informačnými systémami verejnej správy bude číslo generované ministerstvom vnútra pre každého obyvateľa, ktoré nebude možné použiť na právne úkony a bude slúžiť len na informačné účely, t.j. na jednoznačnú identifikáciu osoby pre vydanie certifikátu pre zaručený elektronický podpis, pre informačné služby e-governmentu (právne úkony bude možné vykonať len s použitím zaručeného elektronického podpisu) a pre komunikáciu medzi informačnými systémami verejnej správy. Ministerstvo vnútra zabezpečí ako jednoznačný identifikátor osoby rodné číslo, t.j. pripojí on-line rodné matriky a odstráni duplicity rodných čísiel.

Ciele úlohy:

•	Zaviesť identifikátor pre komunikáciu medzi informačnými systémami verejnej správy, ktorý bude jednoznačný
•	Zabezpečenie rodného čísla ako jednotného identifikátora

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: sprístupniť na ústrednom verejnom portáli postupne služby pre občanov a špeciálne pre podnikateľov, ktorí by najviac využívali tieto služby

Časová postupnosť krokov:

•	do 30.9.2005:	koncepcia zavedenia identifikátora pre komunikáciu medzi informačnými systémami verejnej  správy a vytvorenie jednoznačného identifikátora z rodného čísla
•	do 31.12.2005:	vypracovanie návrhov nevyhnutných legislatívnych zmien
•	do 31.7.2006:	zavedenie identifikátora pre komunikáciu medzi informačnými systémami verejnej správy a vytvorenie jednoznačného identifikátora z rodného čísla

Merateľné ukazovatele pokroku:

•	Vypracovanie predmetnej koncepcie.

Zodpovedné osoby a inštitúcie:

•	Splnomocnenec vlády SR pre informatizáciu spoločnosti
•	Minister vnútra SR
•	Minister financií SR
8.	
Vytvorenie systému elektronickej výmeny dát medzi registrami

Vytvorenie systému elektronickej výmeny dát medzi registrami je nevyhnutným krokom k automatizácii back office procesov a k efektívnej elektronickej verejnej správe. Cieľom štúdie je preskúmať súčasný stav a navrhnúť postupnosť krokov pre vytvorenie systému elektronickej výmeny dát medzi registrami.  V prvom kroku pôjde o elektronickú výmenu dát medzi registrom obyvateľov a obchodným registrom. V druhom kroku bude do systému elektornickej výmeny dát doplnený aj živnostenský register.

Ciele úlohy:

•	navrhnúť efektívnu, bezpečnú a rýchlu výmenu údajov medzi registrom obyvateľov, živnostenským registrom a obchodným registrom a poskytnutie on-line služieb (web-services) na sprístupnenie informácií z uvedených registrov (register ekonomických subjektov) pre využitie vo verejnej správe ako aj pre komerčné subjekty.

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: vytvoriť systém elektronickej výmeny dát medzi informačnými systémami inštitúcií verejnej správy efektívnym, spoľahlivým a bezpečným spôsobom, definovať štandardy a rozhrania pre výmenu dát medzi orgánmi verejnej správy

Časová postupnosť krokov:

•	do 30. 9. 2005	vypracovať štúdiu – projektový zámer - vytvorenia systému pre elektronickú výmenu dát medzi registrami - Registrom obyvateľov, Živnostenským registrom a Obchodným registrom

Merateľné ukazovatele pokroku:

•	Vypracovanie predmetnej štúdie

Zodpovedné osoby a inštitúcie:

•	Splnomocnenec vlády SR pre informatizáciu spoločnosti
•	Minister vnútra SR
•	Predseda Štatistického úradu SR
9.	
Poskytovanie informácií z referenčného registra obyvateľov SR a z databázy dokladov SR oprávneným subjektom.

Inštitúcie verejnej správy dnes bežne požadujú od občana predloženie a spoplatnenie informácií od iných inštitúcií verejnej správy ku ktorým majú priamy, jednoduchý a bezplatný prístup. Túto nepotrebnú administratívnu záťaž občana významne redukuje vytvorenie komunikačného rozhrania, na báze web-služieb, na sprístupnenie informácií z referenčného registra obyvateľov a z databázy osobných dokladov pre administratívno-správne úkony, pre orgány a inštitúcie verejnej správy SR, pre komerčné subjekty a obyvateľov v rozsahu ich oprávnení daných platnou legislatívou SR. 

Ciele úlohy:

•	Vytvoriť elektronické služby (web-services) na poskytovanie informácií z referenčných registrov MV SR  (register obyvateľov, databáza dokladov vrátane občianskych preukazov a vodičských oprávnení) na zefektívnenie činností verejnej správy a obmedzenie možnosti zneužitia dokladov v administratívno-správnom konaní verejnej a komerčnej správy.

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: zlepšiť fungovanie všetkých verejných registrov a databáz ich úplnou informatizáciou a prechodom na on-line služby (pozri aj časť Podnikateľské prostredie)

Časová postupnosť krokov:

•	do 31. 12. 2005	zbezpečiť obyvateľstvu možnosť elektronického overovania stavu aktualizácie referenčných údajov a stav spracovania požiadaviek občanov
•	do 28. 02. 2006	zbezpečiť sprevádzkovanie služby overovania dokladov a overenia osobných údajov formou www rozhrania
•	do 31. 04. 2006	zbezpečenie pripojenia dvoch ústredných orgánov štátnej správy na synchronizáciu referenčného registra obyvateľov
•	do 31. 06. 2006	zbezpečenie sprevádzkovania služby na kontrolu podkladov podaní pre verejnú správu

Merateľné ukazovatele pokroku:

•	počet overení dokladov a osobných údajov oproti referenčnému registru
•	počet pripojených subjektov verejnej správy na synchronizáciu referenčných registrov
•	počet pripravených elektronických podkladov pre administratívno-správne konanie. Počet elektronicky pripravených podkladov aktualizácie referenčných registrov.

Zodpovedné osoby a inštitúcie:

•	Minister vnútra SR
•	Splnomocnenec vlády SR pre informatizáciu spoločnosti
10.	
Zavedenie občianskeho preukazu s čipovou kartou a zaručeným elektronickým podpisom

V dôsledku integračných procesov SR do euro-atlantických štruktúr a prechodu na elektronickú verejnú správu bude potrebné pristúpiť k  modernizácii súčasných identifikačných dokumentov občanov v SR. Postupne by sa mali zaviesť elektronické občianske preukazy vo forme čipovej karty vybavenej procesorom, podporujúce jednoznačnú a bezpečnú identifikáciu v elektronických systémoch verejnej správy s využitím mechanizmov zaručeného elektronického podpisu.

Už teraz je možné konštatovať, že realizácia záverov predmetnej štúdie si  bude vyžadovať rozšírenie funkcionality Národného personalizačného centra a jednotných pracovísk pre zber žiadostí o možnosť personalizácie a výdaja ID kariet s čipom a zaručeným elektronickým podpisom.

Ciele úlohy:

•	Zaviesť právnu normu umožňujúcu vydávanie elektronických občianskych preukazov vybavených mikroprocesorovým čipom pre účely využitia zaručeného elektronického podpisu.
•	Vytvoriť predpoklady pre používanie zaručeného elektronického podpisu jeho vydávaním v rámci vydávania ID kariet.

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: zaviesť bezpečné elektronické identifikačné preukazy, ktoré sú potrebné pre transakcie v rámci e-vlády

Časová postupnosť krokov:

•	do 31. 12. 2005	Vypracovať štúdiu možností vydávania elektronického občianskeho preukazu pre použitie v elektronických systémoch verejnej správy.
Vypracovať návrhy súvisiacich právnych úprav.

Merateľné ukazovatele pokroku:

•	Vypracovanie predmetnej štúdie

Zodpovedné osoby a inštitúcie:

•	Minister vnútra SR
•	Splnomocnenec vlády SR pre informatizáciu spoločnosti
11.	
Ústredný portál verejnej správy – vstupný bod

Základným cieľom ústredného portálu verejnej správy (ďalej len ústredný portál) je poskytnúť verejnosti a orgánom štátnej správy služby pomocou informačného systému v jednom prístupovom bode. Tento prístupový bod sa bude pre verejnosť nachádzať v sieti internet a pre orgány štátnej správy v internej sieti štátnej správy. Zavedenie niektorých služieb – najmä medzi jednotlivými súčasťami verejnej správy – výrazne odbremení občanov a podnikateľov (napríklad register trestov).

Základným stavebným kameňom pre všetky budúce aktivity ústredného portálu je vstupný bod. Úlohou tohto prvku je zabezpečiť autentifikáciu užívateľa, jeho prihlásenie k službe, prevzatie údajov, vytvorenie transakcie a jej postúpenie na príslušného poskytovateľa služieb.

Ciele úlohy:

•	Vybudovať vstupný bod ústredného portálu tak, aby bolo doň možné pripájať jednotlivé elektronické služby rezortov. 

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: sprístupniť na ústrednom verejnom portáli postupne služby pre občanov a špeciálne pre podnikateľov, ktorí by najviac využívali tieto služby

Časová postupnosť krokov:

•	do 28. 2. 2006	začatie testovacej prevádzky vstupného bodu
•	do 30. 6. 2006	ukončenie testovacej prevádzky vstupného bodu a jeho odovzdanie do používania

Merateľné ukazovatele pokroku:

•	funkčná prevádzka vstupného bodu ústredného portálu
•	počet dostupných služieb

Zodpovedné osoby a inštitúcie:

•	Splnomocnenec vlády SR pre informatizáciu spoločnosti
•	Vedúci úradu vlády SR
12.	
Voľný informačný prístup do katastra 

Základným cieľom voľného prístupu do katastra je umožniť bezplatný prístup k informáciám cez Internet všetkým záujemcom - verejnosti aj verejnej správe, obdobne ak je to v obchodnom registri a živnostenskom registri. V súčasnosti je internetový prístup spoplatnený značne  komplikovaným  spôsobom (zálohovými platbami dopredu), čo značne komplikuje možnosti jeho využívania.

Ciele úlohy:

•	Posilniť technické vybavenie (HW, SW) existujúceho katastrálneho portálu a jeho podporu a väzbou  na databázu katastra nehnuteľností tak, aby zvládol očakávané zvýšenie dotazov v prípade voľného prístupu

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: sprístupniť na ústrednom verejnom portáli postupne služby pre občanov a špeciálne pre podnikateľov, ktorí by najviac využívali tieto služby

Časová postupnosť krokov:

•	do 30. 3. 2006	spustenie komerčnej testovacej prevádzky
•	do 30. 6. 2006	ukončenie komerčnej testovacej prevádzky a odovzdanie do používania

Merateľné ukazovatele pokroku:

•	bezplatný prístup k informáciám katastra verejnosť

Zodpovedné osoby a inštitúcie:

•	Splnomocnenec vlády SR pre informatizáciu spoločnosti
•	Riaditeľ odboru geodézie, kartografie a geoinformatiky ÚGKK SR

13.	
Digitálna vláda

Pri transformácii na informačnú spoločnosť je nevyhnutné ísť príkladom a zmodernizovať aj prácu samotných štátnych orgánov pri vytváraní, pripomienkovaní a schvaľovaní prerokovávaných dokumentov. Ako prvý krok je vhodné zaviesť plnú elektronizáciu dokumentov a ich obehu do rokovania vlády s možnosťou neskoršieho zavedenia do ďalších oblastí verejnej správy. Zavedenie elektronického zasadania vlády odbúra tlač materiálu v rozsahu niekoľko stoviek strán a  sprístupní materiály, pripomienky, rozporové konania a iné dokumenty v elektronickej forme prostredníctvom moderných informačných technológií určených na správu dokumentov. Celý systém bude spĺňať požiadavky efektívnej, interaktívnej a prehľadnej práce predsedu, podpredsedov a ministrov a iných zúčastnených členov vlády SR a vnesie organizačný poriadok do pripomienkovacieho a rozporového konania. Údaje v systéme budú podpisované elektronickým podpisom z dôvodu verifikovateľnosti autora a samotné zasadanie vlády bude prebiehať bez papierových dokumentov iba prostredníctvom LCD touchscreen zariadení. Zavedenie do zasadania vlády by znamenalo prvý krok posunu k plne digitálnej verejnej správe.

Ciele úlohy:

Realizácia projektu zasadania vlády ako vzor pre ostatné orgány verejnej správy s plne digitalizovaným, sledovateľným a vyhodnotiteľným procesom rokovania vlády a pripomienkovacieho konania materiálov, ktoré sú pripravované na rokovanie vlády.

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: zabezpečiť kvalitné vybavenie IKT vo verejnej správe ako aj informačnú gramotnosť zamestnancov

Časová postupnosť krokov:

•	do 30. 09. 2005	analýza súčastnej situácie
•	do 30. 06. 2006	spustenie prevádzky systému

Merateľné ukazovatele pokroku:

•	Zavedenie pilotného informačného systému do ostrého používania
•	Úplná digitalizácia procesu zasadania vlády 
•	Zníženie množstva papierových materiálov potrebných na zasadanie
•	Vyššia dostupnosť a flexibilnejší prístup k materiálom
•	Prehladnejšie procesy a vyššia rýchlosť spracovania

Zodpovedné osoby a inštitúcie:

•	Vedúci Úradu vlády SR
•	Splnomocnenec vlády SR pre informatizáciu spoločnosti
14.	
Analýza vytvorenia komplexného systému verejného obstarávania, evidencie a repasácie počítačov na Slovensku

Nárast počtu počítačov v štátnej správe, samospráve a na školách si vyžaduje vytvoriť systém ktorý bude zabezpečovať znižovanie verejných investícií pri zvyšovaní počtu a životnosti kvalitného hardvéru. Komplexný systém nákupu, evidencie a repasácie počítačov by mohol zabezpečiť efektívnosť zhodnocovania vložených financií do nákupu hardvéru v štátnej správe, samospráva a aj v školstve. Prehľadný systém evidencie počítačov a ich pravidelná repasácia v troch veľkých centrách na Slovensku by tiež mohol zabezpečiť predĺženie životnosti hardvéru, nižšie finančné náklady pri nákupe komponentov do počítačov v  centrách repasácie ako i celkové zníženie nákladov na nákup nových počítačov. Zároveň centrá repasácie počítačov môžu nielen trvale udržiavať vysoký štandard počítačov pre školy, štátnu správu a samosprávu, ale aj realizovať cirkuláciu repasovaných počítačov smerom zo štátnej správy a samosprávy do škôl. Tým sa môže pomerne rýchlo dosiahnuť zvýšenie počtu a kvality počítačov na školách.

Samotná štúdia by sa mala za zamerať na možnosti a náklady na zabezpečenie nasledovných cieľov::

•	zníženie verejných investícií do hardvéru
•	lepšie využitie vložených verejných prostriedkov do hardvéru
•	skvalitnenie počítačového parku v štátnej správe, samospráve
•	skvalitnenie a zväčšenie počtu počítačov na školách

Ciele úlohy:

•	lepšie zhodnotiť investície verejnej správy do počítačového vybavenia
•	zvýšiť transparentnosť a efektívnosť nákupu počítačov pre verejnú správu 

Zodpovedajúca priorita Stratégie konkurencieschopnosti SR do roku 2010:

•	Efektívna elektronizácia verejnej správy: na základe auditu vynakladania prostriedkov do oblasti  informačných a komunikačných technológií a služieb vo verejnej správe zefektívniť proces informatizácie vo verejnom sektore, zaviesť koncepčnosť a sledovať konkrétne výsledky projektov, zvážiť možnosti spoločného verejného obstarávania

Časová postupnosť krokov:

•	do 31. 10. 2005	vypracovať štúdiu a predložiť ju na rokovanie Vlády

Merateľné ukazovatele pokroku:

Vypracovaná štúdia

Zodpovedné osoby a inštitúcie:

•	Minister dopravy, pôšt a telekomunikácií SR
•	Splnomocnenec vlády SR pre informatizáciu spoločnosti
15.	
Program elektronizácie knižníc

Verejné vedecké, mestské a obecné knižnice predstavujú obrovský zdroj informácií a vedomostí pre širokú verejnosť. Preto je potrebné zabezpečiť pre všetky z nich pripojenie na širokopásmový internet a otvoriť ich verejnosti. To vytvorí modernú a lacnú alternatívnu sieť niekoľkých tisícok verejných prístupových miest na internet po celom Slovensku. Budovanie národných digitálnych knižníc pre vedu, výskum, techniku a vzdelávanie a systémov elektronického publikovania zároveň zlepší prístup obyvateľov Slovenskej republiky k odborným informáciám.

Ciele úlohy:

•	zabezpečiť vo verejných a vedeckých knižniciach verejné internetové pracoviská s prístupom k verejným informačným zdrojom a službám
•	podporovať budovanie národných digitálnych knižníc pre vedu, výskum, techniku a vzdelávanie
•	podporovať verejne prístupný systém elekronického publikovania

Zodpovedajúca priorita Stratégie konkurencieschopnosti SR do roku 2010:

•	Informačná gramotnosť: podporiť rozvoj verejne prístupných miest pre prístup k internetu

Časová postupnosť krokov:

•	do 30. 6. 2006 	vybaviť každú verejnú knižnicu s profesionálnym zamestnancom aspoň jedným verejne prístupným počítačom s prístupom na širokopásmový internet

Merateľné ukazovatele pokroku:

•	počet verejných knižníc s profesionálnym zamestnancom s aspoň jedným verejne prístupným počítačom pripojeným na širokopásmový internet

Zodpovedné osoby a inštitúcie:

•	Minister kultúry SR
•	Generálny riaditeľ Slovenskej národnej knižnice
16.	
Digitálne štúrovstvo na školách

V súčasnosti sú takmer všetky základné a stredné školy na Slovensku vybavené počítačmi pripojenými na internet. Tieto počítače je potrebné čo najviac v čase mimo vyučovania sprístupniť verejnosti, čo by výrazne prispelo k zvýšeniu prístupu občanov SR k internetu. Tento projekt poskytne svoje technické prostriedky a ľudský potenciál pre zvyšovanie prístupu k internetu a informačnej gramotnosti občanov v lokálnej komunite.

Školy, ktoré sú vybavené počítačmi a internetom sa budú môcť uchádzať formou návrhu projektu „Digitálne štúrovstvo na školách“ o dva typy finančnej podpory na využitie ich informačného vybavenia v prospech lokálnej komunity:

•	na verejné sprístupnenie počítačov pripojených na internet na minimálne 25 hodín týždenne
•	na realizáciu kurzov základov práce s informačnými technológiami

Ciele úlohy:

•	vytvoriť na základných a stredných školách centrá s prístupom na internet, kde bude zabezpečená dostupnosť internetu a služieb eGovernmentu ako i konzultačná podpora odborníkov zabezpečených školou pre potreby občana
•	uskutočňovať na základných a stredných školách kurzy pre zvýšenie počítačovej gramotnosti občanov v lokálnej komunite

Zodpovedajúca priorita Stratégie konkurencieschopnosti SR do roku 2010:

•	Informačná gramotnosť: podporiť zvyšovanie počítačovej gramotnosti občanov a celoživotné vzdelávanie v oblasti IKT a to aj v spolupráci so súkromným sektorom
•	Široká dostupnosť internetu otvoriť všetky školské multimediálne učebne pre verejnosť

Časová postupnosť krokov:

•	rok 2005 – podpora 250 škôl
•	rok 2006 – podpora 500 škôl

Merateľné ukazovatele pokroku:

•	počet škôl, ktorých počítačové učebne sú pravidelne otvorené pre verejnosť
•	počet uskutočnených kurzov vzdelávania pre občana na školách tohto typu podľa dohodnutých štandardov požadovanej počítačovej gramotnosti.

Zodpovedné osoby a inštitúcie:

•	Minister dopravy, pôšt a telekomunikácií SR
•	Splnomocnenec vlády SR pre informatizáciu spoločnosti
17.	
Mapovanie stavu digitálnej gramotnosti a adaptability obyvateľstva na IKT

Jedným z kľúčových predpokladov úspešnej transformácie na informačnú spoločnosť a znalostnú ekonomiku je pripravenosť širokých vrstiev obyvateľstva na používanie moderných IKT  – digitálna gramotnosť. Cieľom mappingu je získať komplexný typ informácie, na základe ktorej možno zvýšiť efektívnosť vynaložených finančných prostriedkov a nasmerovanie ľudských zdrojov v oblasti informačnej spoločnosti. Rozsah a kvalita poskytnutých informácií predpokladá efektívne využitie ako podkladového materiálu pre vládne programy a stratégie, pre hodnotiace správy a analýzy o stave IT sektora na Slovensku, pre medzinárodné porovnania, na určenie potenciálu pre nasadenie technológií, know-how či  identifikáciu investičných rizík, a pod. 

Realizácia empirického kvantitatívneho výskumu na reprezentatívnej výberovej vzorke umožní zovšeobecniť získané zistenia na populáciu SR podľa základných sociodemografických znakov (pohlavie, vek, vzdelanie, národnosť, veľkosť sídla, kraj). To poskytne základnú informáciu o statuse IKT, procese adaptability obyvateľstva a dynamike vývoja pomocou jedného merateľného kritéria –  indexu digitálnej gramotnosti. 

Ciele úlohy:

•	komplexne zmapovať digitálnu gramotnosť slovenského obyvateľstva

Zodpovedajúca priorita Stratégie konkurencieschopnosti SR do roku 2010:

•	Informačná gramotnosť: podporiť zvyšovanie počítačovej gramotnosti občanov a celoživotné vzdelávanie v oblasti IKT a to aj v spolupráci so súkromným sektorom

Časová postupnosť krokov:

•	Realizácia empirického výskumu a zhotovenie analýzy: do 31. 12. 2005

Merateľné ukazovatele pokroku:

•	Efektívnosť vynaložených finančných prostriedkov a nasmerovanie ľudských zdrojov pri transformácii na informačnú spoločnosť a znalostnú ekonomiku

Zodpovedné osoby a inštitúcie:

•	Splnomocnenec vlády SR pre informatizáciu spoločnosti

18.	
Verejne prístupný portál Register kultúry

Register kultúry predstavuje komplexný informačný portál a projekt rozvoja informatizácie v oblasti kultúry, ktorý sprostredkúva odbornej a laickej verejnosti komplexné informácie o kultúre vr. umenia a kultúrneho dedičstva, kultúrnom potenciáli územia (a ich územný priemet dôležitý z pohľadu územného plánovania), digitálny obsah múzeí, galérií a knižníc i duševné vlastníctvo pre kvalitné rozhodovanie a plánovanie na úrovni samosprávy, ústredných orgánov štátnej správy a špecializovanej štátnej správy, ako i kultúrnych inštitúcií a expertov.  

Register kultúry bude tento obsah sprostredkúvať prostredníctvom moderných informačných a komunikačných technológií umožňujúcich digitalizáciu ich obsahu a jeho verejné využitie pre výchovno-vzdelávací proces, vedu, výskum a inovácie ako i rozhodovací proces. Register kultúry poskytne aj nové informačné služby pre občana prostredníctvom internetu. V Registri kultúry sú rozpracované tiež úlohy vyplývajúce z Akčného  plánu eEurope+  pre oblasť kultúry, úlohy vyplývajúce z nových legislatívnych noriem a zohľadnené sú aj nové podmienky vyplývajúce z reformy verejnej správy v oblasti kultúry. 

Ciele úlohy: 

•	vytvoriť informačné prostredie (e-Culture), ktoré bude umožňovať skvalitňovanie výkonu verejnej správy a sprístupňovanie všetkých oblastí kultúry prostredníctvom digitálneho obsahu vr. štandardnej medzinárodnej výmeny dát

Zodpovedajúca priorita Stratégie konkurencieschopnosti SR do roku 2010:

•	informačná gramotnosť
•	efektívna elektronizácia verejnej správy
•	moderná vzdelávacia politika 

Časová postupnosť krokov:

•	do  31.12. 2005	vypracovanie vykonávacieho projektu Registra kultúry
•	do  31.08. 2006 	spustenie Registra kultúry pre verejnosť

Merateľné ukazovatele pokroku:

•	vypracovanie vykonávacieho projektu Registra kultúry
•	sprevádzkovanie Registra kultúry ako informačného portálu

Zodpovedné osoby a inštitúcie:

•	Minister kultúry SR
•	Splnomocnenec vlády SR pre informatizáciu spoločnosti

19. Internet pre všetkých

Slovensko veľmi zaostáva v penetrácii vysokorýchlostného prístupu na internet za priemerom EÚ. Cieľom programu je stimulovať jednorázovým štátnym príspevkom penetráciu vysokorýchlostného pripojenia na internet pre rodiny a malých podnikateľov, neplatiteľom DPH. Podpora by sa sťahovala na balíček pozostávajúci z PC, vysokorýchlostného interenetového pripojenia na minimálne 3 roky a počítačového vzdelávacieho kurzu. Výplata príspevku bude rozložená na 3 roky a podmienená plnením kritérií. Prijímateľom príspevku sú koncoví užívatelia. Správna rada projektu sa stará o organizačné zabezpečenie, stanoví technické parametre balíčkov a kontrolný mechanizmus.

Ciele úlohy:

•	Zvýšiť penetráciu vysokorýchlostného prístupu na internet minimálne o 100.000 nových užívateľov do konca roku 2006
•	Vzdelávacími kurzami zvýšiť informačnú gramotnosť.

Zodpovedajúca priorita Stratégie konkurencieschopnosti SR do roku 2010:

•	Široká dostupnosť internetu, Informačná gramotnosť

Časová postupnosť krokov:

•	do 31. 8. 2005	schváliť navrhovanú stratégiu
•	do 31. 8. 2005	schváliť podrobné podmienky programu a organizačne ho zabezpečiť
•	do 1. 10. 2005	štart smerom k občanom a komunikačná kampaň

Merateľné ukazovatele pokroku:

•	Počet rodín pripojených na vysokorýchlostný internet

Zodpovedné osoby a inštitúcie:

•	Minister dopravy, pôšt a telekomunikácií SR v spolupráci s NR SR
•	Splnomocnenec vlády SR pre informatizáciu spoločnosti

20. Vytvorenie a sprístupnenie vybraného súboru priestorových informácií o životnom prostredí a   transakciách s pôdou 

V súlade s  kompetenčným zákonom  rezort MŽP SR bude zabezpečovať vytvorenie projektu distribuovaného geoinformačného systému  životného prostredia a jeho pilotnú realizáciu, ktorá umožňuje na báze štandardov v geoinformatike jednoduchú výmenu a poskytovanie aktuálnych  priestorových informácií o životnom prostredí. V rámci projektu bude vyriešená integrácia geopriestorových informácií v organizáciách rezortu MŽP SR a v spolupráci s MP SR a ÚGKK bude vytvorený model vzájomného poskytovania geoinformácií v štátnej správe. 
V súlade s  kompetenčným zákonom   bude MP SR v spolupráci s ÚGKK a SPF zabezpečovať prepojenie relevantných zdrojov údajov katastra nehnuteľností, údajov o kvalite a charakteristikách poľnohospodárskej a lesnej pôdy a údajov Slovenského pozemkového fondu. 

Ciele úlohy: 

•	Vybudovať informačný systém o transakciách s pôdou (ISTP) ako nástroja na sledovanie vývoja trhu s pôdou, transakcií s pôdou, cien pozemkov, výšky a dĺžky nájmov v mapovej a textovej podobe
•	Vytvoriť  a  sprístupniť  vybraný  súbor  priestorových informácií o životnom prostredí a o transakciách s poľnohospodárskou a lesnou pôdou na ústrednom portáli verejnej správy
•	Sprístupniť na ústrednom verejnom portáli postupne služby pre občanov a špeciálne pre podnikateľov 
•	Prepojiť základné informačné systémy inštitúcií verejnej správy efektívnym, spoľahlivým a bezpečným spôsobom, definovať štandardy a rozhrania pre výmenu dát medzi orgánmi verejnej správy

Zodpovedajúca priorita Stratégie konkurencieschopnosti SR do roku 2010:

•	Prostredníctvom  distribuovaného geoinformačného systému životného prostredia s prepojením na všetky relevantné dátové zdroje pre rozhodovaciu činnosť a pre splnenie informačných povinností štátnej a verejnej správy v životnom prostredí zabezpečenie  tvorby, aktualizácie a poskytovania priestorových informácií o životnom prostredí. 
•	Vybudovaním informačného systému o transakciách s pôdou  efektívne sledovanie vývoja cien pôdy v jednotlivých regiónoch Slovenskej republiky, sledovanie závislosti ceny od rôznych charakteristík pôdy, ako aj sledovanie vývoja trhu s poľnohospodárskou a lesnou pôdou, ako aj sledovanie viacnásobných, resp. špekulatívnych  predajov pôdy na Slovensku. 

Časová postupnosť krokov:

•	 31.8.2006 ukončenie 

Merateľné ukazovatele pokroku:

•	existencia projektu DGS rezortu životného prostredia
•	realizovaná pilotná prevádzka DGS rezortu životného  prostredia 
•	vytvorený model vzájomného poskytovania geoinformácií v štátnej správe
•	dostupné administratívne a trhové ceny pôdy
•	výmera pôdy – výber definovaný podľa vybraných ukazovateľov
•	počet parciel, ktoré boli predmetom transakcií, počet transakcií s pôdou
•	využitie pôdy, kvalita pôdy, produkčná možnosť, typ vlastnícka alebo nájomcu, druh pozemku, typ územnej jednotky (katastrálne územie/obec/okres/kraj/SR), časové odbobie a iné

Zodpovedné osoby a inštitúcie:

•	Minister životného prostredia SR 
•	Minister pôdohospodárstva SR 
•	Predsedníčka Úradu geodézie, kartografie a katastra   

IV. AKČNÝ PLÁN 

Podnikateľské prostredie

ÚVOD

Priaznivé podnikateľské prostredie je základným predpokladom dlhodobej konkurencieschopnosti a rastu každej trhovej ekonomiky. Je to také prostredie, v ktorom štát podporuje a chráni hospodársku súťaž: vytvára pre ňu jasné a stabilné pravidlá, efektívne zabezpečuje ich dodržiavanie všetkými účastníkmi trhu a zároveň minimalizuje administratívne prekážky a požiadavky smerom k podnikateľom. 

V posledných rokoch vláda SR výrazne zlepšila podnikateľské prostredie, vďaka čomu dnes na Slovensku neexistujú závažné bariéry v podnikaní. Hlavnou slabinou ostáva vymožiteľnosť práva, zbytočná regulačná záťaž smerom k podnikateľom a slabo rozvinutý kapitálový trh. Akčný plán preto pozostáva najmä z konkrétnych krokov zameraných na zlepšenie situácie v týchto oblastiach. Zároveň obsahuje jednu základnú koncepčnú úlohu, ktorou je Komplexný audit prekážok v podnikaní na Slovensku. Na základe jeho výsledkov by následne mali byť identifikované a systematicky odstránené zostávajúce administratívne prekážky v podnikaní a zlepšené všetky hlavné procesy  vo verejnej správe, ktoré priamo ovplyvňujú podnikateľský sektor. K tomuto cieľu by mali výrazne prispieť aj viaceré úlohy v akčnom pláne pre oblasť Informačná spoločnosť, ktoré sú zamerané na systematickú elektronizáciu verejnej správy.
1.	
Komplexný audit prekážok v podnikaní na Slovensku 

Za posledných päť rokov vláda SR zlepšila fungovanie podnikateľského prostredia v mnohých oblastiach ovplyvňujúcich podnikanie: od zakladania nových firiem, cez legislatívu trhu práce, až po proces konkurzu a vyrovnania.  Naďalej však existujú problematické miesta, zaťažujúce výkon podnikania neúmernými, a často krát duplicitnými administratívnymi a finančnými požiadavkami.   

Vzhľadom na významné zmeny v poslednom období je potrebné uskutočniť komplexný audit a analýzu dnešného stavu z hľadiska legislatívy, požiadaviek štátu na podnikateľskú sféru a procesy vo verejnej správe, ktoré priamo ovplyvňujú podnikateľský sektor. Audit by mal tiež obsahovať návrh opatrení, ktorými bude možné zostávajúce bariéry eliminovať. Výrazná pozornosť by mala byť venovaná súčinnosti požiadaviek a procesov verejnej správy v rôznych oblastiach ovplyvňujúcich podnikanie. Audit by sa mal sústrediť nie len na úroveň centrálnej štátnej správy, ale aj na miestnu a regionálnu úroveň. Prioritne by mal byť audit zameraný na oblasti, mimo rámca regulácie v rámci EÚ,  môže však identifikovať aj legislatívne a administratívne zmeny, ktoré by mala SR presadzovať na úrovni EÚ.

Ciele úlohy: 
•	Komplexne zmapovať všetku legislatívu, požiadavky štátu na podnikateľskú sféru a procesy vo verejnej správe, ktoré priamo ovplyvňujú podnikateľský sektor
•	Identifikovať neefektívne procesy, zbytočnú byrokraciu a prekážky v podnikaní, ktoré z nich vyplývajú
•	Na základe týchto zistení pripraviť detailný plán zlepšenia procesov vo verejnej správe a odstránenia zostávajúcich bariér v podnikaní

Zodpovedajúca priorita Stratégie konkurencieschopnosti SR do roku 2010:

•	Verejné inštitúcie ako partner a nie bremeno: realizovať a naplniť v praxi výsledky komplexného procesného auditu s cieľom zjednodušenia vzťahov verejnej správy a podnikateľov, predovšetkým v oblasti ochrany životného prostredia, stavebných povolení a informačných povinností

Časová postupnosť krokov:

•	do 30.6. 2005:	pripraviť zadanie auditu a zadať jeho vyhotovenie Republikovej únii zamestnávateľov v spolupráci s Podnikateľskou alianciou Slovenska (PAS)
•	do 31.1. 2006:	vyhotoviť a zverejniť výsledky auditu a konkrétny opatrení na zlepšenie procesov vo verejnej správe a odstránenia zostávajúcich bariér v podnikaní

Merateľné ukazovatele pokroku:

•	medzinárodné umiestnenie SR v hodnotení kvality podnikateľského prostredia v publikácii Svetovej Banky Doing Business
•	medzinárodné umiestnenie SR v Indexe verejných inštitúcií v publikácii Svetového ekonomického fóra Global Competitiveness Report

Zodpovedné osoby a inštitúcie:

•	Minister hospodárstva SR
•	Minister financií SR

2.	
Zlepšenie podmienok pre efektívne vymáhanie práva

Zlepšenie podmienok pre efektívne vymáhanie práva a spravodlivé riešenie sporov bez zbytočných prieťahov vyžaduje, aby vláda pokračovala v dôslednej realizácii a materiálnej a personálnej podpore už schválených legislatívnych zmien organizácie justície, organizácie a správy súdov, a v rámci svojich kompetencií aj presadzovaním zmien v organizácií a spôsobe práce na súdoch na báze informačných technológií.  V záujme rýchlejšieho a efektívnejšieho procesného postupu vláda pripraví zmeny v procesných predpisoch. Nestranné rozhodovanie súdnych sporov musí byť zabezpečené aj  zvýšením transparentnosti rozhodovania súdov a zužovaním priestoru pre korupčné správanie a účinnými nástrojmi odhaľovania a sankcionovania korupcie  Cieľom vlády je vytvoriť podmienky pre zlepšenie kvality a výkonnosti súdnictva a súčasne zlepšiť vnímanie spravodlivosti a účinnosti súdnictva vo verejnosti.  Vzhľadom na neefektívnosť duálneho systému výkonu rozhodnutia súdmi a exekútormi pri vymáhaní pohľadávok vláda navrhne zmenu právnej úpravy, ktorou sa zruší výkon rozhodnutia súdmi ako menej účinný spôsob, čím sa  uvoľní administratívna kapacita súdov na podporu ich rozhodovania. Zároveň predloží zmeny v právnej úprave výkonu rozhodnutia prostredníctvom exekútorov. 

Ciele úlohy:

•	efektívny systém organizácie súdov a správy a riadenia súdov
•	zefektívnenie procesného postupu
•	zvýšená transparentnosť, predvídateľnosť rozhodovania a zvýšenie kvality rozhodovania súdov 
•	efektívnejší výkon rozhodnutí a vymáhanie pohľadávok oprávnených osôb
•	reálna aplikácia novej právnej úpravy riešenia úpadku dlžníka

Zodpovedajúca priorita Stratégie konkurencieschopnosti SR do roku 2010:

•	Vysoká vymožiteľnosť práva:  zlepšiť podmienky pre mimosúdne riešenie sporov; zaviesť účinné mechanizmy na vymáhanie pohľadávok a posilnenie práv aktívnych veriteľov. 

Časová postupnosť krokov:

•	do 31.8.2006: 	zaviesť nový systém organizácie súdov a správy a riadenia súdov v súlade so zákonnou úpravou; rozšíriť projekt Súdny manažment aj na trestnú agendu na okresných a krajských súdoch SR a postupne nasadzovať modul „Trestná agenda“ na okresných a krajských súdoch; rozšíriť projekt efektívnej výmeny informácií medzi orgánmi činnými v trestnom konaní – projekt „LEA“; predložiť novelu občianskeho súdneho poriadku, posilňujúcu prvky apelácie a precizovať právnu úpravu s cieľom umožniť efektívny procesný postup; vytvoriť podmienky pre používanie nových spôsobov protokolácie pojednávaní (audio/video); zverejňovať vybrané súdne rozhodnutia z civilnej a obchodnej agendy budú na internete (v module JASPI); personálne dobudovať a materiálne zabezpečiť fungovanie Špeciálneho súdu; predložiť novelu Exekučného poriadku, ktorou sa  zefektívni výkon rozhodnutí a vymáhanie pohľadávok oprávnených osôb; zabezpečiť vykonávanie zákona č. 7/2005 Z. z. o konkurze a reštrukturalizácii

Merateľné ukazovatele pokroku:

•	pomer právoplatne vydaných rozhodnutí v hlavných agendách k počtu návrhov počas roka
•	medián dĺžky konania v hlavných agendách
•	zverejňovanie vybraných súdnych rozhodnutí (áno/nie)

Zodpovedné osoby a inštitúcie:

•	Minister spravodlivosti SR
3.	
 Zníženie daňového a  odvodového zaťaženia práce

Podľa zástupcov podnikateľov je vysoké odvodové zaťaženie práce jednou z hlavných  prekážok vyššej zamestnanosti v SR. Na druhej strane, Slovensko má jedno z najnižších daňovo-odvodových zaťažení spomedzi všetkých krajín EÚ a OECD a následne tiež nízku celkovú jednotkovú cenu práce. Slovensko musí zároveň ďalej výrazne znižovať deficit verejných financií, tak aby sa zabezpečila ich udržateľnosť z dlhodobého hľadiska. Preto je v tejto fáze potrebné uskutočniť komplexnú a objektívnu analýzu potrieb a možností ďalšieho znižovania daňového a odvodového zaťaženia v SR. Na jej základe bude možné spracovať alternatívny program znižovania daňového odvodového zaťaženia, ktorý bude obsahovať možné spôsoby a postupy znižovania, ako aj krytia s tým spojených nákladov a výpadkov príjmov.  

Ciele úlohy: 

•	zmapovať presné potreby a možnosti znižovania bremena daňového a odvodového zaťaženia ceny práce
•	navrhnúť najefektívnejší spôsob a postup znižovania daňového a  odvodového zaťaženia ceny práce

Zodpovedajúca priorita Stratégie konkurencieschopnosti SR do roku 2010:

•	Verejné inštitúcie ako partner a nie bremeno: znížiť bremeno daňového a odvodového zaťaženia podnikateľov

Časová postupnosť krokov:

•	do 30.6. 2005:	vypracovať komplexnú analýzu potrieb a možností znižovania bremena daňového a odvodového zaťaženia

Merateľné ukazovatele pokroku:

•	postavenie SR v rámci krajín OECD z hľadiska ukazovateľov daňového klinu (zdanenia práce) pre najdôležitejšie skupiny pracujúcich, najmä u nízkopríjmových pracujúcich 
•	miera zamestnanosti relevantných skupín ekonomicky aktívneho obyvateľstva

Zodpovedné osoby a inštitúcie:

•	Minister financií SR
•	Minister práce, sociálnych vecí a rodiny SR

4.	
Systém hodnotenia dopadu právnych predpisov – RIA (Regulatory Impact Assessment) 

Hodnotenie dopadu regulácie je metódou analýzy založenou na informáciách, ktorá hodnotí pravdepodobné náklady, dôsledky a vedľajšie účinky  plánovaných nástrojov politiky (zákony, nariadenia, predpisy, atď.) Výsledky sa používajú na zvýšenie kvality politických rozhodnutí a nástrojov politiky, ako aj ich vzájomnej previazanosti. Hodnotenie dopadov regulácie  je v súčasne platných legislatívnych pravidlách predpokladané v podobe doložky finančných, ekonomických, environmentálnych vplyvov, vplyvov na zamestnanosť a podnikateľské prostredie. Problémom spojeným s vypracúvaním Doložky je absencia jednotnej metodiky vypracúvania jej jednotlivých častí. Je preto úlohou dotknutých rezortov, tzn. ministerstva financií, ministerstva práce, sociálnych vecí a rodiny, ministerstva hospodárstva a ministerstva životného prostredia, aby vypracovali jednotnú metodiku na prípravu a posudzovanie Doložky. Každý z vyššie uvedených orgánov by vypracoval a predložil na schválenie vláde SR jednotnú metodiku pre tú časť Doložky, ktorú vyhodnocuje. Následne je možné klásť aj väčší dôraz na správne a hlavne informačne hodnotné vypracúvanie Doložky. 

Ciele úlohy:

•	Hodnotiť všetky plánované (predkladané) regulačné opatrenia z hľadiska finančných, ekonomických a environmentálnych vplyvov, vplyvov na zamestnanosť a podnikateľské prostredie jednotnou metodikou a tým zvýšiť ich efektívnosť, transparentnosť a koordinovanosť a znížiť frekvenciu následných úprav z titulu absencie takého hodnotenia.  
   
Zodpovedajúca priorita Stratégie konkurencieschopnosti SR do roku 2010:

•	vysoká vymožiteľnosť práva: zaviesť systém Hodnotenia dopadov regulácie

Časová postupnosť krokov:

•	do 31.12. 2005:	predložiť do Vlády SR  jednotné metodiky na vypracúvanie a posudzovanie Doložky v častiach:
o	vplyvy na verejné financie, vrátane odhadov potreby zvýšenia či zníženia počtu zamestnancov, odmeňovaných z verejných financií
o	vplyvy na životné prostredie
o	vplyvy na hospodárenie podnikateľskej sféry a obyvateľstva, vrátane vplyvu na podnikanie a zamestnanosť v „neštátnom sektore“
 
Merané ukazovatele pokroku:

•	zavedenie a používanie systému
•	frekvencia zmien jednotlivých právnych predpisov  

Zodpovedné osoby a inštitúcie:

•	Minister financií SR
•	Minister životného prostredia SR
•	Minister hospodárstva SR
•	Minister práce, sociálnych vecí a rodiny SR
5.	
Elektronické verejné obstarávanie (e-procurement)

Elektronické verejné obstarávanie umožňuje efektívnym spôsobom objednávať, obstarávať a kontrolovať nákup tovarov v štátnej správe. Elektronické verejné obstarávanie je automatizáciou procesu verejného obstarávania, ktoré je možné využiť aj pri spoločnom obstarávaní viacerých obstarávateľov.  Preto je potrebné zaviesť systém elektronického verejného obstarávania, ktorý by postupne úplne nahradil klasický proces verejného obstarávania pri nákupe komodít verejnou správou.

Ciele úlohy: 

•	Zefektívniť a stransparentniť proces verejného obstarávania v štátnej správe zavedením elektronického verejného obstarávania komodít

Zodpovedajúca priorita Stratégie konkurencieschopnosti SR do roku 2010:

•	Verejné inštitúcie ako partner a nie bremeno: posilniť transparentnosť a efektívnosť verejného obstarávania postupným prechodom na úplne elektronické verejné obstarávanie

Časová postupnosť krokov:

•	do 30.9. 2005:	vytvorenie podsystému a metodických pokynov pre elektronické obstarávanie tovarov 
•	do 30.1. 2006:	spustenie pilotnej prevádzky elektronického verejného obstarávania
•	do 30.6. 2006:	spustenie ostrej prevádzky elektronického verejného obstarávania

Merateľné ukazovatele pokroku:

•	percento z celkového objemu obstarávania centrálnej štátnej správy a verejnej správy uskutočnené prostredníctvom elektronického verejného obstarávania
•	náklady na obstarávanie komodít
•	časové lehoty obstarania

Zodpovedné osoby a inštitúcie:

•	Minister dopravy, pôšt a telekomunikácií SR
•	Splnomocnenec vlády SR pre informatizáciu spoločnosti

6.	
Vytvorenie podmienok pre vznik regionálnej stredoeurópskej burzy cenných papierov

Jednoduchý prístup na dobre fungujúcu burzu cenných papierov je jedným zo základných predpokladov rozvoja firiem v trhovej ekonomike. Keďže takáto burza na Slovensku neexistuje, je potrebné vytvoriť likvidnú burzu cenných papierov, ku ktorej by mali bezproblémový prístup podnikateľské subjekty zaregistrované v Slovenskej republike. Vzhľadom k malej veľkosti slovenskej ekonomiky je najlepším riešením podporenie vzniku silnej regionálnej stredoeurópskej burzy, aká existuje napríklad v severských krajinách. Preto je potrebné vytvoriť podmienky pre integráciu bratislavskej burzy cenných papierov do stredoeurópskej burzy cenných papierov, ktorá by vznikla spojením existujúcich búrz v krajinách susediacich so SR.

Toto bude uskutočnené nasledovným spôsobom: Majetková účasť štátu v Centrálnom depozitári cenných papierov SR, a.s.. bude prostredníctvom Fondu národného majetku SR vložená ako nepeňažný vklad do základného imania Burzy cenných papierov v Bratislave, a.s. (BCPB, a.s.), ktorá sa tak stane priamym vlastníkom centrálneho depozitára. Fond národného majetku SR následne ponúkne svoj akciový podiel v BCPB, a.s. v prospech subjektov kapitálového trhu, s rešpektovaním predkupného práva súčasných akcionárov burzy, pričom sa predpokladá, že na odkúpení akcií BCPB, a.s. sa budú podieľať zahraničné burzy. Týmto spôsobom dôjde k inštitucionálnemu a aj k faktickému prepojeniu búrz v stredoeurópskom regióne.

Ciele úlohy: 

•	vlastnícky prepojiť CDCP, a.s. a BCPB, a.s. a umožniť vstup strategického investora do akcionárskej štruktúry BCPB, a.s. 
•	naplniť podmienky pre vznik fungujúcej regionálnej stredoeurópskej burzy cenných papierov

Zodpovedajúca priorita Stratégie konkurencieschopnosti SR do roku 2010:

•	Efektívny prístup ku kapitálovému trhu pre všetky podniky: podporiť vytvorenie integrovaného stredoeurópskeho akciového trhu zmenou inštitucionálneho usporiadania a vlastníctva k CDCP, a.s. a BCPB, a.s.

Časová postupnosť krokov:

•	do 31.12.2005:	vlastnícky prepojiť CDCP, a.s. a BCPB, a.s. 
•	do 30.6.2006:	realizovať vstup strategického partnera do BCPB, a.s.

Merateľné ukazovatele pokroku:

•	počet podnikateľských subjektov zaregistrovaných v Slovenskej republike, kótovaných na vytvorenej stredoeurópskej regionálnej burze cenných papierov a trhová kapitalizácia ich akcií (v pomere k HDP), 
•	objem obchodov s akciami podnikateľských subjektov zaregistrovaných v Slovenskej republike, ktoré sú kótované na vytvorenej stredoeurópskej regionálnej burze cenných papierov

Zodpovedné osoby a inštitúcie:

•	Minister financií SR
 
7.	
Identifikácia a odstránenie legislatívnych prekážok  v oblasti kapitálového trhu

Jedným z dôvodov slabého rozvoja kapitálového trhu na Slovensku, vrátane trhu rizikového kapitálu, sú aj legislatívne prekážky, ktoré bránia jeho rozvoju. Taktiež existujú legislatívne a inštitucionálne prekážky, ktoré zhoršujú prístup slovenských firiem ku kapitálovému trhu mimo územia SR.  Jedná sa napríklad o obmedzenia a nedokonalosti vo finančnom, firemnom a daňovom práve. Preto je potrebné identifikovať a odstrániť tie prekážky, pre ktoré neexistuje vážne opodstatnenie. Aby bola táto úloha úspešná, do jej uskutočňovania je potrebné aktívne zapojiť aj zástupcov podnikateľského a finančného sektoru.

Ciele úlohy: 

•	identifikovať a odstrániť legislatívne prekážky v rozvoji kapitálového trhu na Slovensku a efektívnemu prístupu podnikateľských subjektov ku kapitálovému trhu doma a v zahraničí

Zodpovedajúca priorita Stratégie konkurencieschopnosti SR do roku 2010:

•	Efektívny prístup ku kapitálovému trhu pre všetky podniky: odstrániť legislatívne a inštitucionálne bariéry na domácom akciovom trhu

Časová postupnosť krokov:

•	do 30.12. 2005:	vypracovať komplexnú analýzu mapujúcu všetky hlavné prekážky brániace  v rozvoji kapitálového trhu a efektívnemu prístupu slovenských firiem ku kapitálovému trhu
•	do 30.9. 2006:	 predložiť do vlády návrhy legislatívnych zmien na odstránenie identifikovaných prekážok brániacich  v rozvoji kapitálového trhu a efektívnemu prístupu slovenských firiem ku kapitálovému trhu

Merateľné ukazovatele pokroku:

•	počet podnikateľských subjektov zaregistrovaných v Slovenskej republike, kótovaných na vytvorenej stredoeurópskej regionálnej burze cenných papierov a trhová kapitalizácia ich akcií (v pomere k HDP), 
•	objem obchodov s akciami podnikateľských subjektov zaregistrovaných v Slovenskej republike, ktoré sú kótované na vytvorenej stredoeurópskej regionálnej burze cenných papierov

Zodpovedné osoby a inštitúcie:

•	Minister financií SR
•	Minister hospodárstva SR

Finančné nároky a krytie:

•	žiadne dodatočné nároky
8.	
Identifikácia a odstránenie bariér skutočného otvorenia trhu s energiou

Slovenská republika plne prevzala do zákona o energetike a regulácii príslušné smernice EÚ, upravujúce trh s elektrinou a plynom. Napriek tejto skutočnosti sa plne nerozbehol reálny trh s týmito produktmi. Jedným z dôvodov je aj reálne uplatnenie právnych predpisov v praxi, preto cieľom tejto úlohy je dať odpoveď na otázku, ako sa v praxi  implementujú  právne predpisy a identifikovať, kde sú slabé miesta (technické, inštitucionálne a iné bariéry skutočnej liberalizácie). 

Ciele úlohy: 

•	Získať reálny obraz o bariérach, ktoré bránia otvoreniu trhu s energiou a identifikovať opatrenia na ich odstránenie. 

Zodpovedajúca priorita Stratégie konkurencieschopnosti SR do roku 2010:

•	Kvalitná fyzická infraštruktúra a služby v sieťových odvetviach: urýchlene uvoľňovať zvyšné legislatívne bariéry, ktoré zamedzujú vstupu nových producentov na slovenský trh

Časová postupnosť krokov:

•	do 31.10. 2005:	pripraviť energetickú koncepciu SR
•	do 31.12. 2005:	analýza bariér  skutočného otvorenia trhu s elektickou energiou a návrh najefektívnejšieho zabezpečenia spoľahlivosti zásobovania energiami

Merateľné ukazovatele pokroku:

•	vznik nových obchodníkov s elektrinou a plynom
•	podiel počtu podnikateľov, ktorí zmenili dodávateľa elektriny a plynu na celkovom počte podnikateľov 

Zodpovedné osoby a inštitúcie:

•	Minister hospodárstva SR

9.	
Rozvoj podnikania v oblasti využívania obnoviteľných zdrojov energie

Využívanie obnoviteľných zdrojov energie (OZE) je predpokladom pre trvalo udržateľný rozvoj, ako aj pre naplnenie strategických cieľov energetickej politiky SR, najmä zabezpečenie diverzifikácie a bezpečnosti dodávok energie. Využívanie OZE predstavuje nezanedbateľný potenciál pre ekonomický rast najmä marginalizovaných vidieckych regiónov, rast zamestnanosti a rozvoj malého a stredného podnikania.  Vyšším investíciám do OZE a ich intenzívnejšiemu využívaniu však v súčasnosti bránia politické, legislatívne, administratívne, ekonomické a fiškálne bariéry. Tieto bariéry deformujú trhové prostredie, udržujú vysokú mieru koncentrácie a centralizácie výroby a distribúcie energií, posilňujú závislosť ekonomiky na dovoze primárnych energetických zdrojov (PEZ) zo zahraničia a zaťažujú životné prostredie, čo predstavuje negatívne externality s nezanedbateľným dopadom na verejné financie v budúcnosti.  Intenzívnejšie a efektívne využívanie OZE si vyžaduje spracovanie dôkladnej analýzy identifikujúcej existujúce bariéry, spracovanie jasnej a komplexnej stratégie využívania OZE vrátane mechanizmu využívania verejných zdrojov a a iných podporných nástrojov, úpravu energetickej politiky SR a zodpovedajúce zmeny v legislatíve a v neposlednom rade regionálne akčné plány zohľadňujúce špecifické podmienky jednotlivých regiónov na využívanie rôznych foriem OZE. 

Ciele úlohy: 

•	Identifikovať a odstrániť bariéry, ktoré bránia intenzívnejšiemu využívaniu obnoviteľných zdrojov energie, na základe komplexnej stratégie zvýšiť motiváciu súkromného kapitálu na investovanie do OZE, nasmerovať  štátnu pomoc a štrukturálne fondy EÚ na budovanie kapacít OZE. 

Zodpovedajúca priorita Stratégie konkurencieschopnosti SR do roku 2010:

•	Kvalitná fyzická infraštruktúra a služby v sieťových odvetviach: urýchlene uvoľňovať zvyšné legislatívne bariéry, ktoré zamedzujú vstupu nových producentov na slovenský trh; plne zohľadniť v cene energie skutočné ekonomické a environmentálne náklady na ich produkciu

Časová postupnosť krokov:

•	do 31.12.2005:	vypracovanie analýzy skutočného  využívania OZE v SR
•	do 30.6.2006:	vypracovanie stratégie rozvoja OZE v SR vrátane monitorovacieho programu a systému finančných stimulov
•	do  30.9.2006:	vypracovanie regionálnych akčných plánov

Merateľné ukazovatele pokroku:

•	počet nových  podnikateľov v oblasti OZE
•	pomer energetického výkonu z OZE v porovnaní s konvenčnými energetickými zdrojmi 
•	dovozná náročnosť jednotky energetického výkonu

Zodpovedné osoby a inštitúcie:

•	Minister hospodárstva SR
•	Minister životného prostredia SR

10.	
Stransparentnenie štátnej pomoci

Štátna pomoc je nástroj, prostredníctvom ktorého vláda prerozdeľuje nemalé peniaze daňových poplatníkov a zároveň výrazne zasahuje do fungovania voľného trhu. Aj preto v súčasnosti Európska komisia a Európska rada presadzuje, aby členské štáty znižovali objem štátnej pomoci na minimum a zároveň ju poskytovali transparentným spôsobom na základe jasnej koncepcie.

Na Slovensku takýto transparentný a koncepčný systém štátnej pomoci neexistuje, a preto je ho potrebné urýchlene zaviesť. Systém by mal byť v súlade s prioritami národnej a európskej Lisabonskej stratégie v tejto oblasti. V takomto koncepčnom systéme je predovšetkým potrebné presmerovať štátnu pomoc zo sektorálnych na jasne zadefinované horizontálne priority, ako sú napríklad podpora výskumu a vývoja, podpora malých a stredných inovatívnych podnikov, a podobne.  

Na zvýšenie transparentnosti poskytovanej štátnej pomoci je potrebné zaviesť povinné a okamžité zverejňovanie všetkých jej príjemcov na jednej centrálnej internetovej stránke.

Ciele úlohy: 

•	zaviesť koncepčný a transparentný systém poskytovania štátnej pomoci a regionálnej pomoci v súlade s prioritami Lisabonskej stratégie
•	zverejňovať všetkých príjemcov štátnej pomoci a regionálnej pomoci na jednej internetovej stránke štátnej správy

Zodpovedajúca priorita Stratégie konkurencieschopnosti SR do roku 2010:

•	Verejné inštitúcie ako partner a nie bremeno a viaceré ďalšie priority z oblasti Veda, výskum a inovácie: Účinná verejná podpora podnikateľských aktivít, zameraných na vývoj a inovácie; a  Vzdelávanie a zamestnanosť: Dosiahnutie vysokej miery zamestnanosti

Časová postupnosť krokov:

•	do 30.9. 2005:	predložiť v rámci rozpočtového procesu návrh objemu prostriedkov na investičné stimuly na najbližšie tri roky
•	do 30.11. 2005:	vypracovať koncepčný a transparentný systém poskytovania štátnej pomoci
•	do 1.1. 2006:	začať poskytovanie štátnej pomoci podľa nového systému
•	do 31.3 2006:	zahájiť povinné zverejňovanie všetkých príjemcov štátnej pomoci na jednej centrálnej internetovej stránke štátnej správy

Merateľné ukazovatele pokroku:

•	objem celkovej štátnej pomoci v pomere k HDP
•	podiel z celkového objemu štátne pomoci, ktorý je poskytovaný na horizontálne priority vychádzajúce z národnej a európskej Lisabonskej stratégie
•	zverejňovanie príjemcov štátnej pomoci na jednej internetovej stránke

Zodpovedné osoby a inštitúcie:

•	Minister financií  SR
11.	
Zlepšenie informačnej infraštruktúry v oblasti podnikania

Jedným zo základných predpokladov rozvoja podnikateľského prostredia je poskytovanie poradenských a vzdelávacích služieb pre podnikateľský sektor. Podporou týchto aktivít sa sleduje predovšetkým zvyšovanie vedomostného potenciálu podnikateľov, zvyšovanie kvalifikácie ich zamestnancov, podpora tvorby nových podnikateľských subjektov, so zameraním na inovatívne firmy, vznik nových a udražanie existujúcich pracovných miest. V neposlednom rade sa tiež sleduje aj umožnenie sprístupnenia aktuálnych informácií v oblasti podnikania na internete a podpora elektronického obchodovania.

Ciele úlohy:

•	stimulovanie a skvalitňovanie poskytovania poradenstva a vzdelávanie pre potreby zamestnávateľov a podnikateľského sektora

Zodpovedajúca priorita Stratégie konkurencieschopnosti SR do roku 2010:

•	Verejné inštitúcie ako partner a nie bremeno; Veda, výskum a inovácie: Účinná verejná podpora podnikateľských aktivít, zameraných na vývoj a inovácie; a  Vzdelávanie a zamestnanosť: Dosiahnutie vysokej miery zamestnanosti

Časová postupnosť krokov:

•	do 31.12. 2006	navrhnúť systém efektívnej podpory elektronického obchodovania
•	do 30.6. 2006	aktualizovať existujúce schémy pomoci zameraných na poradenstvo a vzdelávanie v súlade s pripravovaným čerpaním štrukturálnych fondov pre roky 2007-2013

Merateľné ukazovatele pokroku:

•	počet poskytnutých informačných a poradenských služieb
•	počet uskutočnených vzdelávacích aktivít a počet absolventov vzdelávania
•	počet založených nových podnikov s dôrazom na inovatívne podniky

Zodpovedné osoby a inštitúcie:

•	Minister hospodárstva SR
•	Minister práce, sociálnych vecí a rodiny
•	Generály riaditeľ Národnej agentúry pre rozvoj malého a stredného podnikania